Home – example 5 - In The Pastel Bag - Page 2\nΚαλημερίζω τον Δεκέμβριο με ένα τραγούδι που αν και δεν είναι Χριστουγεννιάτικο, μας θυμίζει το νόημα των εορτών. Την ομορφιά της αγάπης και της ψυχής. Σε σύνθεση του Τσάρλι Τσάπλιν, για την ταινία Μοντέρνοι Καιροί. Να χαμογελάμε ό,τι κι αν…\nΈνα ερώτημα που άκουσα από κάποιον που ακολουθεί τη σύγχρονη τάση του μινιμαλισμού στην καθημερινότητα. Με το νέο lockdown, με την πληθώρα των συμβουλών στο διαδίκτυο για ‘καλή χρήση’ του υπό περιορισμού χρόνου, με τη συστηματική υπενθύμιση πως ο χρόνος…\nΟ αγώνας για την απόκτηση αγαθών που υπόσχονται να μας βοηθήσουν να νιώσουμε την ευτυχία να ρέει μέσα μας ίσως να κρύβει ένα παράδοξο… Αγωνιζόμαστε να νιώσουμε κάτι σημαντικό την ίδια στιγμή που μέσα μας μουδιάζει κάτι εξίσου σημαντικό αν…\nΜε την αίσθηση πως τώρα περνώ τα πρωινά μου περισσότερο μέσα στις σκέψεις και λιγότερο με δράση, ξεκινώ να θυμηθώ ποια πεποίθηση με οδήγησε πριν λίγα χρόνια σε μια σημαντική απόφαση. Να επιστρέψω στην παλιά μου βάση. Και να κρεμάσω…\nΤο πάρτυ γενεθλίων συνεχίζεται και σήμερα, ο dj μας προτείνει να αφεθούμε στον ιδιαίτερο ήχο της μελωδίας των Led Zeppelin: Down by the Seaside. Αγαπημένο τραγούδι για έναν ιδιαίτερο λόγο. Για την αίσθηση πως κάποιος, κάτι με άκουσε να το…\nΔεύτερο κεράκι γενεθλίων για το blog μου, δεύτερη δημοσίευση του μήνα. Σήμερα θα δούμε μαζί κάποιους πίνακες ζωγραφικής που συνοδεύουν κείμενα μου και αντιπροσωπεύουν το καλοκαίρι. Θα κάνουμε μια σύντομη βόλτα σε μια προσωπική γκαλερί, Bag Pastel, και ένα ερώτημα…\nΙούλιος 2020, το blog μου σβήνει τo δεύτερο κεράκι γενεθλίων του. Παρέα με την ιστορία πίσω από τη διαχρονική μελωδία του Summertime. Της άριας που χρωματίζει την όπερα Porgy and Bess, προβληματίζει και επιβεβαιώνει πως διαφορετικές κουλτούρες μπορούν να δέσουν…\n18 Ιουλίου, ήρθε στη ζωή ο Νέλσον Μαντέλα. Θυμάμαι μια αγαπημένη μου ρήση, την προτροπή του να κάνουμε επιλογές που αντανακλούν ελπίδα και όχι φόβο. Και μοιράζομαι μαζί σας, σε μια περίοδο έντονων αλλαγών και αναταραχών, τρία σπουδαία γεγονότα -…\nΣήμερα σας ζητώ να μου κάνετε παρέα σε μια επιστροφή διαφορετική από τις προτροπές της καθημερινότητας. Αντί της κανονικότητας, να επιλέξουμε την εναλλακτική της ανεμελιάς, που συντροφεύει ή οφείλει να συντροφεύει τα παιδικά μας χρόνια. Να αφήσουμε την φαντασία και…\nΕπιστροφή σε μια κανονικότητα πιο οικεία, πιο κοντά σ’ αυτή που γνωρίζουμε χρόνια και που έχουμε συνηθίσει. Με ένα κείμενο με νοσταλγική διάθεση για εκείνο που μου είχε λείψει τις ημέρες της καραντίνας και θα ήθελα να κρατήσω στη μετά…\nΑυτή είναι η συμμετοχή μου στην Φωτο-Συγγραφική Σκυτάλη #5, όπως την οργανώνει η Mary του Γήινη Ματιά. Μια ιστορία γύρω από τη δύναμη της ψυχής να πορεύεται στη ζωή με τη χαρά και τη θλίψη παρέα. Με τη λέξη «αυλαία»…


Εκλογικές αυταπάτες - Kalamata Journal\nΣάββατο, 19 Μαϊος 2012 02:21\nΤο τελευταίο διάστημα, επιχειρείται αναμόρφωση του αστικού πολιτικού σκηνικού. Με πολιτικό λίφτινγκ, εμφανίζονται παλιές σοσιαλδημοκρατικές προτάσεις με καινούργιο πρόσωπο και ονομασία. Σκοπός τους είναι η κοινωνική συναίνεση και συνοχή στα πλαίσια του παλιού ιστορικού συμβιβασμού, με κύριο στόχο τον εγκλωβισμό του ριζοσπαστικού κινήματος σε αυταπάτες. Για την εξυπηρέτηση του σκοπού τους, βαφτίζουν τους ταξικούς αντίπαλους κοινωνικούς εταίρους, που πρέπει να τα βρουν για το καλό όλων.\nΣτα πλαίσια αυτής της πολιτικής, καλλιεργούν κοινοβουλευτικές ψευδαισθήσεις, αδρανοποιούν το κίνημα, πού εναποθέτει ελπίδες απελευθέρωσης σε σωτήρες από τα πάνω. Με μία υπουργική απόφαση δεν κατοχυρώνονται μισθοί και συμβάσεις. Η λογική αυτή βάζει τους εργαζόμενους στην αδράνεια.\nΓι' αυτό και τα στελέχη τους πού δραστηριοποιούνται στον συνδικαλιστικό χώρο, στα πλαίσια του εφικτού, συμμετέχουν σε κοινωνικούς διαλόγους, κλείνουν συμβάσεις με μειώσεις μισθών και οδηγούν το κίνημα σε οπισθοχώρηση. Φανταστείτε στα πλαίσια του εφικτού τι θα κάνουν όταν Κυβερνήσουν κάτω από τις πιέσεις του Κεφαλαίου και της Ευρωπαϊκής Ένωσης.\nΓια μας για το ΚΚΕ, η μαζική οργάνωση και πάλη στους τόπους δουλειάς, και στις λαϊκές συνοικίες αποτελεί πρώτιστο καθήκον. Παράλληλα ανοίγουμε συζητήσεις για την λαϊκή εξουσία με σκοπό την δημιουργία κινήματος πού θα την διεκδικήσει.\nΜε αυτή την έννοια, οι εκλογές για μας δεν είναι το Α και το Ω της πολιτικής μας. Και πριν και μετά τις εκλογές και ανεξάρτητα από το αποτέλεσμα, θα είμαστε μπροστά στους αγώνες στα νέα χαράτσια, στην διεκδίκηση των συλλογικών συμβάσεων πού έληξαν, στους επαγγελματοβιοτέχνες, στους άνεργους, στους νέους και τους αγρότες.\nΔεν κοροϊδέψαμε κανέναν πριν τις εκλογές. Εμείς δεν τάξαμε συμμετοχή σε καμία Κυβέρνηση. Δεν τάξαμε ότι μπορούμε να Κυβερνήσουμε το Καπιταλιστικό σύστημα. Είπαμε καθαρά ότι παλεύουμε για τη Λαϊκή εξουσία. Το ίδιο λέμε και τώρα. Να μην χαθεί καμία ψήφος δεξιά και Αριστερά. Μην εναποθέτετε τον θυμό σας σε παραλλαγές της ίδιας πολιτικής. Σας τρέφουν αυταπάτες. Έχουμε πρόσφατη εμπειρία από την σοσιαλιστική αυταπάτη του ΠΑΣΟΚ. Μην χαθεί άλλη μία γενιά.\nΨήφο στο ΚΚΕ σημαίνει ενίσχυση του Αγώνα μας, δίνει δύναμη και κουράγιο να αγωνιστούμε από καλύτερες προϋποθέσεις.\nΝα είστε σίγουροι. Όποιο κόμμα εξουσίας διεκδικεί Κυβέρνηση, μέσα από την Ευρωπαϊκή Ένωση και με την εξουσία του Κεφαλαίου, θα εφαρμόσει την ίδια πολιτική. Το Καπιταλιστικό σύστημα βρίσκεται διεθνώς σε κρίση. Δεν μπορεί να δώσει τίποτα. Η μόνη ελπίδα για τους εργαζόμενους είναι να το ανατρέψει και να φέρει στην θέση του την δική του Λαϊκή εξουσία. Αυτό όμως θα γίνει με πρωταγωνιστή τον ίδιο τον Λαό πού θα είναι αποφασισμένος να την διεκδικήσει. Σημαίνει να βγούμε από το σαλόνι του σπιτιού μας, να κινητοποιηθούμε και να μην είμαστε παθητικοί θεατές των εξελίξεων. Η ιστορία του εργατικού κινήματος το έχει αποδείξει. Τίποτα δεν κατακτήθηκε χωρίς αγώνες και αίμα. Είμαστε έτοιμοι οι Κομμουνιστές να οργανώσουμε τον διεκδικητικό αγώνα και να καθοδηγήσουμε το κίνημα στην διεκδίκηση της Λαϊκής εξουσίας. Αρκεί να το θελήσετε. Οι εκλογές ας δώσουν ώθηση. Ας δώσουν το μήνυμα έναρξης στην αφετηρία του αγώνα.\nΠάντως όποιο και να είναι το αποτέλεσμα, εμείς θα βρισκόμαστε στις επάλξεις του αγώνα, για την αντιμετώπιση και ανατροπή των μέτρων πού ισχύουν και αυτών που μας ετοιμάζουν για το μέλλον.\nΠαρ' ότι το αποτέλεσμα των εκλογών ενισχύει την τάση αναμόρφωσης του αστικού πολιτικού σκηνικού, τώρα που οι μάσκες έπεσαν αναμένουμε την διόρθωση της ψήφου. Αναμένουμε περισσότερη ενίσχυση του ΚΚΕ.\nΚαι κάτι τελευταίο γι' αυτούς πού ισχυρίζονται ότι ο Λαός καταδίκασε την πολιτική μας και πρέπει να το λάβουμε σοβαρά υπόψη και να αλλάξουμε. Εμείς δεν αλλάζουμε πολιτική ανάλογα με τις διαθέσεις του κόσμου. Έχουμε χρέος να πείσουμε για την πολιτική μας και την θέση μας. Και αυτό προσπαθούμε να κάνουμε. Στην κρίση πού βρίσκεται το Καπιταλιστικό κίνημα δεν υπάρχουν περιθώρια τακτικών ελιγμών. Όποια υπαναχώρηση θα ήταν υπαναχώρηση στρατηγικής. Σήμερα ο Καπιταλισμός αντιμετωπίζεται με μετωπική σύγκρουση. Σε διαφορετική περίπτωση δεν θα είμαστε κομμουνιστές. Θα είμαστε κάτι άλλο. Αν ο Λαός θέλει κάτι άλλο, έχει επιλογές εκτός από εμάς. Εμείς του λέμε να το σκεφθεί καλά. Να μην επιλέξει την αυταπάτη και τον συμβιβασμό.\nΠερισσότερα σε αυτή την κατηγορία: « Ο κ. δήμαρχος ψήφισε χρεοκοπία με σπατάλη 10 εκατομμυρίων για άχρηστα ή άκαιρα έργα Λαός συμβιβασμένος είναι λαός από χέρι ηττημένος »


City press-gr®: Άδωνις για Καμμένο ''Είναι ο μεγαλύτερος καραγκιόζης''\nΆδωνις για Καμμένο ''Είναι ο μεγαλύτερος καραγκιόζης''\nΣκληρή επίθεση, χρησιμοποιώντας βαριές εκφράσεις, εξαπέλυσε ο Άδωνις Γεωργιάδης εναντίον του προέδρου των Ανεξάρτητων Ελλήνων, Πάνου Καμμένου αλλά και κατά του Αλέξη Τσίπρα.\n«Είναι ο μεγαλύτερος καραγκιόζης που έχει βγει στην πολιτική τα τελευταία χρόνια! Δεν υπάρχει δεύτερος! Είναι ό,τι πιο αστείο υπάρχει στην πολιτική! Το ότι αυτός ο άνθρωπος ...\nπήρε 10%, είναι δείγμα τρομερής παρακμής», είπε ο βουλευτής της Νέας Δημοκρατίας για τον Πάνο Καμμένο, μιλώντας στο Bήμα FM.\n«Έβγαζε» συνέχισε ο κ. Γεωργιάδης, «τον Πρόεδρο της Δημοκρατίας ψεύτη, όλοι οι άλλοι τον καταλαβαίναμε ότι λέει ψέματα – πλην αυτών που τον ψηφίσανε δυστυχώς – και τώρα βγαίνουν οι δικοί του και αποκαλύπτουν πως ο ίδιος είχε δώσει το χαρτί. Το ακόμα χειρότερο, βέβαια, είναι η εμπλοκή Βουλγαράκη».\n«Ο Καμμένος, που μέχρι πριν από μια εβδομάδα μάς έκανε μαθήματα ηθικής με το δάχτυλο στη Βουλή. Έστω κι έτσι, ελπίζω οι ψηφοφόροι του, που είναι άνθρωποι καλών προθέσεων, αγνοί Έλληνες που ήθελαν να αντιδράσουν στην πίεση που δέχτηκε η χώρα, να κατάλαβαν το λάθος τους», κατέληξε ο κ. Γεωργιάδης.\n«Ο Τσίπρας τα παντελόνιασε τα λεφτά»\nΟ κ. Γεωργιάδης έβαλε στο στόχαστρό του και τον Αλέξη Τσίπρα, λέγοντας ότι δεν πλήρωσε το χαράτσι της ΔΕΗ.\n«Έκανα πριν από ενάμιση μήνα μια ταυτόχρονη ερώτηση στο υπουργείο Περιβάλλοντος για το αν πλήρωσε το χαράτσι, και στο υπουργείο Υγείας για το αν το κατέθεσε στο ΚΕΘΕΑ. Το υπουργείο Περιβάλλοντος πήγε να τον προστατέψει και μου έστειλε μια ασαφή απάντηση. Την ημέρα που ανακοινώθηκε η απάντηση, προ εικοσαημέρου, ο κ. Παππάς του ΣΥΡΙΖΑ, με ανακοίνωση είπε πως βεβαίως ο κ. Τσίπρας δεν πλήρωσε το χαράτσι κι έδωσε τα λεφτά εκεί που είχε πει. Η απάντηση του υπουργείου Υγείας που μου ήρθε χθες αναφέρει ότι δεν υπάρχει κατάθεση στο όνομα του κ. Τσίπρα, αλλά υπάρχουν πολλές ανώνυμες δωρεές. Όταν κάποιος λέει δημοσίως πως θα δώσει το χαράτσι στο ΚΕΘΕΑ, δεν τον πιάνει ξαφνικά η σεμνότητα να πάει να τα δώσει ανώνυμα. Αφού υποτίθεται πως το κάνει για λόγους συμβολισμού. Ο κ. Τσίπρας τα παντελόνιασε τα λεφτά. Επειδή είναι Τσίπρας και αρχηγός της Αξιωματικής Αντιπολίτευσης και σου λέει «σιγά μη μου κόψουν και το ρεύμα», πηγαίνει και κάνει μαγκιές», ανέφερε χαρακτηριστικά ο γαλάζιος βουλευτής.\nΟ μπουμπουκος τιμητης των παντων στην χωρα αυτη; Νομιζω οτι ειναι ο πλεον ακαταλληλος για ηθικολογιες ο συγκεκριμενος ανθρωπος\n15 Δεκεμβρίου 2012 - 3:36 μ.μ.\n15 Δεκεμβρίου 2012 - 10:38 μ.μ.


Οι «έξυπνες πόλεις» και ο δήμος Σερρών - Ανεξάρτητος-νέα του ν. Σερρών Οι «έξυπνες πόλεις» και ο δήμος Σερρών - Ανεξάρτητος-νέα του ν. Σερρών\nΟι «έξυπνες πόλεις» και ο δήμος Σερρών\nBy ανεξάρτητος on 31 Οκτωβρίου 2018 Δεν επιτρέπεται σχολιασμός στο Οι «έξυπνες πόλεις» και ο δήμος Σερρών\nΤι σχέση έχει ο δήμος Σερρών με τις «έξυπνες πόλεις». Η αβίαστη απάντηση είναι καμία.\nΕν όψει των εκλογών, όλοι οι υποψήφιοι θα μιλήσουν για την «έξυπνη πόλη» και έχουν κάθε δικαίωμα αλλά θα έλεγα και υποχρέωση, γιατί πράγματι αποτελεί την απάντηση για το μέλλον της πόλης μας και του δήμου ευρύτερα.\nΟ μόνος «που δεν δικαιούται διά να ομιλεί» που θα έλεγε κάποιος από το παρελθόν, είναι ο υποψήφιος της απερχόμενης δημοτικής αρχής, γιατί μετά από ΕΝΝΙΑ (9) χρόνια διοίκησης παραδίδει τον δήμο πιο «ηλίθιο» από ποτέ.\nΚαι ποια είναι η «έξυπνη πόλη»; ΕΞΥΠΝΗ ΠΟΛΗ, είναι η πόλη που είναι ικανή να συνδέσει την τεχνολογία και την πληροφορική με το πολιτικό όραμα μέσα σε ένα ολοκληρωμένο πρόγραμμα βελτίωσης του αστικού χώρου και των αστικών υπηρεσιών.\nΤο μεγαλύτερο όμως πρόβλημα για να γίνει μια πόλη «έξυπνη», δεν είναι η χρήση της τεχνολογίας. Η τεχνολογία υπάρχει και είναι διαθέσιμη . Το μεγαλύτερο πρόβλημα είναι η ανθρώπινη συνεργασία, όλων όσων χρειάζονται για να πραγματοποιηθεί η έξυπνη μεταρρύθμιση του δήμου. Κυρίως πρέπει να υπάρχει ο ηγέτης – Δήμαρχος, ο οποίος θα θελήσει να πραγματοποιήσει το όραμά του για την έξυπνη πόλη και πρέπει να οδηγήσει την διαδικασία χωρίς να υπολογίζει κανένα κόστος.\nΓια να μετασχηματίσεις όμως μια οπισθοδρομική, συμβατική πόλη όπως οι Σέρρες σε «έξυπνη», απαραίτητες προϋποθέσεις είναι:\nΝα καταγράψεις την υπάρχουσα κατάσταση, που όπως προείπα δεν έχει καμία σχέση με τις «έξυπνες πόλεις».\nΝα δεσμευθεί ο υποψήφιος Δήμαρχος, εκθέτοντας το όραμά του, όσο και αν η λέξη έχει χάσει το νόημά της.\nΕπόμενος στόχος είναι να δημιουργήσεις και να αναπτύξεις έναν Οδικό Χάρτη Έργων, ξεκινώντας δυστυχώς από το μηδέν.\nΝα κατατεθεί η Μεθοδολογία Υλοποίησης.\nΌποιος υποψήφιος στις δημοτικές εκλογές του 2019 πείσει τους πολίτες, ότι έχει την πολιτική βούληση αλλά και τις δυνατότητες να υλοποιήσει τις τέσσερις αυτές προϋποθέσεις, θα έχει ένα μεγάλο πλεονέκτημα για να είναι ο επόμενος δήμαρχος του δήμου Σερρών.\nΜε τα μέχρι στιγμής δεδομένα από πλευράς υποψηφιοτήτων, έχουμε και λέμε:\nΑραμπατζής Θόδωρος, ως εκφραστής της παράταξης που διοικεί επί εννιά περίπου χρόνια το δήμο νομίζω, ότι μόνο ως αστείο μπορεί να εκληφθεί, πως μπορεί να υλοποιήσει ένα τέτοιο όραμα, όταν μάλιστα κατά δήλωση του ιδίου οι Σέρρες αποτελούν ήδη μία «έξυπνη» πόλη.\nΧρυσάφης Αλέξανδρος, ως εκφραστής των ημιτελών λύσεων (μισή θητεία στο ΕΒΕΣ, αποτυχημένη προσπάθεια για να εκλεγεί βουλευτής, ίδρυση Κέντρου Προβληματισμού και Μελετών από το 2008 χωρίς καμία δράση), είναι κάτι παραπάνω από βέβαιο, ότι δεν μπορεί να μετασχηματίσει το δήμο από συμβατικό σε «έξυπνο», παρά την φιλότιμη προσπάθεια να αντιγράψει τα Τρίκαλα.\nΗ διαδικασία ανάπτυξης ενός κοινού οράματος του «ΣΕΡΡΕΣ : Έξυπνος Δήμος» απαιτεί την σύγκληση ενός ασυνήθιστου συνόλου φορέων σε μία επιτροπή ενιαίου πλαισίου. Κατά την άποψή μου αυτήν την δύσκολη, επίπονη και συνθετική προσπάθεια μόνο ένας μπορεί να την αναλάβει και να την φέρει σε πέρας, και αυτός δεν είναι άλλος από τον Στέφανο Φωτιάδη, ο οποίος εκτός όλων των άλλων διαθέτει και την συσσωρευμένη εμπειρία τόσο από την θέση της Αντιπολίτευσης, όσο και από θέσεις διοίκησης (Δήμαρχος Λευκώνα, Νομάρχης Σερρών). Επιπλέον πλαισιώνεται από μία μεγάλη και ισχυρή ομάδα στελεχών, η οποία θα τον βοηθήσει τα μέγιστα στην υλοποίηση του δύσκολου αυτού έργου.\nΤέλος αυτό που πρέπει να προσέξουμε, είναι να πούμε όχι στο αντίγραφο. Να δημιουργήσουμε δηλαδή έναν δικό μας έξυπνο δήμο με τον δικό του έντονο χαρακτήρα και brand name.\nέξυπνη πόλη, Κοτρώνης Παναγιώτης\nΟι «έξυπνες πόλεις» και ο δήμος Σερρών added by ανεξάρτητος on 31 Οκτωβρίου 2018


Ισχυρή χιονόπτωση στην πόλη της Φλώρινας (ΒΙΝΤΕΟ) – ΗΧΏ Φλώρινας\nΣτα λευκά υποδέχεται τη χειμερινή περίοδο η πόλη της Φλώρινας. Από το πρωί της Τρίτης 30 Νοεμβρίου ξεκίνησε ισχυρή χιονόπτωση όπως προέβλεψε η μετεωρολογική υπηρεσία και ήδη το χιόνι έχει καλύψει δρόμους και σκεπές. Έτσι, αποχαιρετούμε το φθινόπωρο με αυτόν τον τρόπο και ευχόμαστε να μην έχουμε βαρυχειμωνιά τους επόμενους τρεις χειμερινούς μήνες.\n← Εσύ τι αισθάνεσαι όταν βρέχει; (Γράφει η Μαρία Σκαμπαρδώνη)\nΟ πόλεμος του βυθού (Γράφει ο Παύλος Χριστόπουλος) →


Γιατί αποτυγχάνουν τα περισσότερα προγράμματα ενδυνάμωσης! (7 Λόγοι αποτυχίας...) - All About Basketball Coaching\nHome / Οδηγός Προπόνησης / ΠΡΟΠΟΝΗΣΗ ΔΥΝΑΜΗΣ / Φυσικές Ικανότητες / Γιατί αποτυγχάνουν τα περισσότερα προγράμματα ενδυνάμωσης! (7 Λόγοι αποτυχίας...)\nΓιατί αποτυγχάνουν τα περισσότερα προγράμματα ενδυνάμωσης! (7 Λόγοι αποτυχίας...)\nΠαρόλο που πολλοί αθλητές συμμετέχουν σε προγράμματα ενδυνάμωσης, συχνά τα αποτελέσματα δεν είναι τα αναμενόμενα . Παρακάτω παραθέτω επτά βασικούς λόγους που συμβάλουν στον περιορισμό της επιτυχίας της προπόνησης ενδυνάμωσης:\n1. Ένα πρόγραμμα για όλους….\nΟ κάθε αθλητής έχει τις δικές του ανάγκες και ιδιαιτερότητες, καθώς και το δικό του ιστορικό τραυματισμών. Επιπλέον, η κάθε ομάδα απαρτίζεται από παίκτες που παίζουν σε διαφορετικές θέσεις και έχουν διαφορετικά σωματικά χαρακτηριστικά. Επιπλέον, η κάθε θέση απαιτεί ιδιαίτερες ικανότητες από τον αθλητή και άρα προπόνηση που θα καλύπτει τις ανάγκες της θέσης του. Είναι λογικό ένα center μιας ομάδας μπάσκετ να έχει πολύ διαφορετικές ανάγκες από ένα guard, μια κεντρική να χρειάζεται τελείως διαφορετική προπόνηση από μια λίμπερο μιας ομάδας βόλεϊ κι ένας τερματοφύλακας να χρειάζεται να κάνει ξεχωριστή προπόνηση από τους υπόλοιπους παίκτες της ομάδας ποδοσφαίρου. Παρόλα αυτά, είναι πολύ συνηθισμένο το φαινόμενο να υπάρχει ένα πρόγραμμα ενδυνάμωσης για όλους τους αθλητές ή τις αθλήτριες της ομάδας. Όπως είναι αναμενόμενο, στην αρχή υπάρχει μια μικρή βελτίωση και στην συνέχεια η πρόοδος είναι ελάχιστη. Επιπλέον, η εφαρμογή ενός μη εξατομικευμένου προγράμματος μπορεί να οδηγήσει σε τραυματισμούς. Γι αυτό λοιπόν η πρώτη βασική αρχή σε ότι αφορά την σχεδίαση προγραμμάτων μυϊκής ενδυνάμωσης είναι η εξατομίκευση, η προσαρμογή δηλαδή των ασκήσεων και των παραμέτρων της προπόνηση στο συγκεκριμένο άτομο.\n2. Πολλά γρήγορα….\nΗ ενδυνάμωση και γενικότερα η βελτίωση της αθλητικής ικανότητας οποιουδήποτε αθλητή\nαποτελεί μια μακροχρόνια διαδικασία. Συχνά όμως οι προπονητές αλλά και πολύ παίκτες βιάζονται να έχουν γρήγορα αποτελέσματα . Έτσι, μετά από μια μικρή περίοδο όπου χρησιμοποιούνται αντιστάσεις χαμηλής έντασης, στην προσπάθεια να αναπτυχθεί γρήγορα η μυϊκή δύναμη και η ισχύς, αυξάνονται απότομα τα κιλά, οι επαναλήψεις , το τέμπο και η δυσκολία των ασκήσεων. Για παράδειγμα, βλέπουμε συχνά αθλήτριες και αθλητές που έχουν ξεκινήσει προπόνηση ενδυνάμωσης μερικές εβδομάδες, να εκτελούν ολυμπιακές άρσεις ή να προσπαθούν να σηκώσουν πολλά κιλά σε μια άσκηση θυσιάζοντας την σωστή τεχνική. Η προοδευτική επιβάρυνση, η εφαρμογή δηλαδή, των κατάλληλων για τον συγκεκριμένο αθλητή ή αθλήτρια επιβαρύνσεων την συγκεκριμένη στιγμή και η σωστή αύξηση του όγκου και της έντασης, είναι το πιο σημαντικό σημείο στην προπόνηση μυϊκής ενδυνάμωσης. Δεν χρειάζεται βιασύνη, δεν ωφελεί η αντιγραφή προγραμμάτων (βλέπε παρακάτω) και οπωσδήποτε απαιτείται προσεκτική επιλογή των παραμέτρων της προπόνησης (όγκος, ένταση, τέμπο κτλ) ανάλογα με τον αθλητή και τους στόχους .\n3. Τα ίδια….\nΣαν γενικό κανόνα, τα προγράμματα ενδυνάμωσης πρέπει να προσαρμόζονται κάθε τρεις με τέσσερις εβδομάδες. Επιπλέον, σε κάποιες μορφές περιοδισμού , όπως για παράδειγμα στον μη γραμμικό περιοδισμό , οι παράμετροι (όγκος, ένταση κτλ) μεταβάλλονται σε κάθε προπονητική μονάδα. Παρατηρείται όμως πολύ συχνά το φαινόμενο να εφαρμόζεται ένα πρόγραμμα όλον τον χρόνο. Στην καλύτερη περίπτωση υπάρχουν δυο προγράμματα. Ένα για την προετοιμασία κι ένα για την αγωνιστική περίοδο. Έτσι, δεν υπάρχει πρόοδος, αφού το σώμα δέχεται συνεχώς την ίδια επιβάρυνση, επιτυγχάνει αρχικά τις προσαρμογές απαιτούνται (αύξηση δύναμης κτλ), στην συνέχεια η πρόοδος σταματάει, ενώ τέλος ο κίνδυνος τραυματισμού αυξάνεται, αφού το ίδιο μοτίβο αντίστασης εφαρμόζεται για πολλούς μήνες, επιβαρύνοντας διαρκώς τις ίδιες αρθρώσεις με τον ίδιο τρόπο. Η συχνή προσαρμογή των προγραμμάτων δύναμης και φυσικής κατάστασης στις τρέχουσες ανάγκες των αθλητών και αθλητριών είναι απαραίτητη προϋπόθεση για τη συνεχή βελτίωση της δύναμης και της ισχύος, καθώς και για την μείωση της πιθανότητας τραυματισμού.\n4. Οι αθλητές είναι μόνοι τους…\nΔεν είναι δυνατόν να αφήνονται οι αθλητές να εκτελούν μόνοι τους ασκήσεις με βάρη, άλματα και άλλες επιβαρυντικές για το μυοσκελετικό σύστημα προπονητικές μεθόδους, χωρίς την παρακολούθηση από κάποιον που γνωρίζει, τουλάχιστον τα βασικά. Ο κίνδυνος τραυματισμού αυξάνεται εκθετικά όταν δεν υπάρχει, πρώτον σωστή διδασκαλία και δεύτερον διαρκής και ουσιαστική επίβλεψη-καθοδήγηση (coaching). Η κάθε επανάληψη πρέπει να εκτελείται με τέλεια τεχνική για να μειωθεί ο κίνδυνος τραυματισμού και με την κατάλληλη αντίσταση για να πραγματοποιηθούν οι αναμενόμενες προσαρμογές. Από τη στιγμή που παίρνεται η απόφαση από τον προπονητή ή τον ίδιο τον παίκτη να συμμετάσχει η ομάδα ή ο παίκτης ατομικά σε κάποιο πρόγραμμα μυϊκής ενδυνάμωσης, πρέπει να έχει προβλεφθεί και το ποιος θα το διδάξει και ποιος θα είναι υπεύθυνος για την επίβλεψη, την σωστή εφαρμογή και την αναπροσαρμογή του προγράμματος όταν και όπου απαιτείται. Κάτι τέτοιο θα συμβάλει όχι μόνο στην μείωση της πιθανότητας τραυματισμού, αλλά επίσης και στην μεγαλύτερη συμμετοχή των παικτών στο πρόγραμμα.\nΌπως σε όλες τις μορφές προπόνησης, έτσι και στην προπόνηση μυϊκής ενδυνάμωσης, η βελτίωση του αθλητή βασίζεται στην διαρκή, προοδευτικά αυξανόμενη επιβάρυνση και στην επίτευξη των κατάλληλων προσαρμογών. Με άλλα λόγια η μελλοντική «επιτυχία» του προγράμματος βασίζεται στην επιτυχία του στο παρελθόν! Μεγάλες περίοδοι απραξίας φέρνουν τον αθλητή ή την αθλήτρια στο σημείο μηδέν και η προπόνηση ξεκινάει πάλι από την αρχή. Οποιεσδήποτε προσαρμογές επιτεύχθηκαν χάνονται , δεν υπάρχει πρόοδος στον τομέα της ανάπτυξης της δύναμης και ο αθλητής μένει στάσιμος. Χαρακτηριστικό παράδειγμα σε πολλές ομάδες είναι η μη συνέχιση του προγράμματος ενδυνάμωσης μετά την προαγωνιστική προετοιμασία. Στην περίπτωση αυτή, η ομάδα κάνει προπόνηση μυϊκής ενδυνάμωσης για ένα ή δυο μήνες και μετά σταματάει. Ότι προσαρμογές που επιτεύχθηκαν σταδιακά χάνονται και όλος ο κόπος πήγε χαμένος. Πρέπει λοιπόν να τονιστεί ότι η ανάπτυξη της αθλητικής ικανότητας είναι μια μακροχρόνια διαδικασία και απαιτεί συνέχεια και συνέπεια. Τα αποτελέσματα μιας τέτοιας σκληρές προσπάθειας όμως θα είναι εντυπωσιακά.\nΕίναι ευκολότερο από ποτέ για οποιονδήποτε με έναν υπολογιστή ή ακόμα και κινητό τηλέφωνο να βρει ασκήσεις και προγράμματα ενδυνάμωσης στο διαδίκτυο. Πραγματικά, ο όγκος των πληροφοριών που είναι διαθέσιμος στον καθένα είναι εντυπωσιακός. Δεν πρέπει όμως να μπερδεύουμε την πληροφορία με την γνώση. Η γνώση απαιτεί κατανόηση και η κατανόηση θα οδηγήσει στην σωστή εφαρμογή αυτών των πληροφοριών προς όφελος των αθλητών. Επίσης, τονίσαμε την ανάγκη να είναι τα προγράμματα μυϊκής ενδυνάμωσης και αθλητικής βελτίωσης γενικότερα αυστηρά εξατομικευμένα. Να είναι προσαρμοσμένα στις ανάγκες και τις απαιτήσεις του κάθε αθλητή ή αθλήτριας ξεχωριστά. Σε αυτήν την φιλοσοφία δεν ταιριάζει η αντιγραφή προγραμμάτων άλλων αθλητών ή προπονητών. Στην προπόνηση δεν υπάρχουν πρωτόκολλα και προγράμματα που οδηγούν σε μαγικές λύσεις. Υπάρχει μόνο μελέτη και κατανόηση των μοναδικών αναγκών του κάθε ασκούμενου και η σχεδίαση των ανάλογων παρεμβάσεων από τον προπονητή για την επίτευξη συγκεκριμένων στόχων. Ας μην υποκύψουμε λοιπόν στον πειρασμό να αντιγράφουμε προγράμματα επιταχυμένων αθλητών και να τα εφαρμόζουμε σε πληθυσμούς με ιδιαίτερες ανάγκες. Το πρόγραμμα του Κόμπε Μπραϊαντ που κατεβάσαμε από το YouTube σίγουρα δεν είναι κατάλληλο για την εφηβική μας ομάδα!\n7. Δεν έχω που να κάνω…\nΣίγουρα αυτό είναι ένα πρόβλημα για το οποίο δεν ευθύνονται οι προπονητές και οι παίκτες. Είναι πρακτικά αδύνατο αν υπάρξει οποιαδήποτε σοβαρή προσπάθεια ανάπτυξης οργανωμένων προγραμμάτων αθλητικής βελτίωσης χωρίς του ανάλογους χώρους. Και αυτοί οι χώροι δεν είναι σίγουρα τα μικρά δωματιάκια γεμάτα με παλιά όργανα και μερικά αλτηράκια που συναντάμε στα περισσότερα γήπεδα. Ακόμα και ομάδες με περισσότερες δυνατότητες, χώρου και χρήματος, δεν έχουν δημιουργήσει σωστά γυμναστήρια. Η επένδυση που απαιτείται δεν είναι τόσο μεγάλη όσο πολλοί φαντάζονται. Μια αίθουσα περίπου 80 με 100 τμ είναι αρκετή για να δημιουργηθεί ένα λειτουργικός χώρος ενδυνάμωσης. Το γυμναστήριο δεν πρέπει να γεμίσει με όργανα. Απαιτείται ελεύθερος χώρος για κίνηση, αλτήρες, μπάλες, μια τροχαλία, μια μπάρα, κιλά και μπορεί να λειτουργήσει το γυμναστήριο! Αυτό που λείπει αυτήν τη στιγμή είναι η αξιολόγηση της σημαντικότητας ύπαρξης αιθουσών ενδυνάμωσης σχεδιασμένων για αθλητές. Ακόμα και τα ιδιωτικά γυμναστήρια κινούνται στην λογική των μηχανημάτων, γεμίζοντας μεγάλες επιφάνειες με κάθε λογής όργανα, μην αφήνοντας χώρο για αθλητική προπόνηση.\nH ΑΓΑΠΗ ΓΙΑ ΤΟ ΜΠΑΣΚΕΤ ΕΙΝΑΙ ΕΔΩ...\nΟδηγός Προπόνησης ΠΡΟΠΟΝΗΣΗ ΔΥΝΑΜΗΣ Φυσικές Ικανότητες


Αναβρασμός στον Ηρακλή\nΠαραιτήσεις στελεχών, εξώδικο από Κλέιτον και ποδοσφαιριστές στη «μαύρη λίστα»\nΈκρυθμη είναι η κατάσταση στον Ηρακλή, τόσο στο ποδοσφαιρικό του τμήμα, όσο και στο διοικητικό κομμάτι.\nΩς προς το πρώτο, σήμερα ο Κλέιτον έστειλε εξώδικο διαμαρτυρόμενος για το γεγονός πως δεν έχει εισπράξει ούτε ευρώ. Η ΠΑΕ δεν διέψευσε κάτι τέτοιο αρκούμενη στο να κάνει λόγο για μία εξαίρεση, με τη δέσμευση ότι πολύ σύντομα θα τακτοποιηθεί το θέμα του Βραζιλιάνου μεσοεπιθετικού. Κι όλα αυτά, ενώ πριν από οκτώ μέρες ο μεγαλομέτοχος Τομ Παπαδόπουλος είχε δηλώσει πως όλοι έχουν εισπράξει τα χρήματά τους.\nΑπό κει και πέρα, στη λίστα των υπό αποχώρηση ποδοσφαιριστών προστέθηκαν οι Δημήτρης Χασομέρης και Νίκος Καλτσάς.\nΌσον αφορά στο δεύτερο, την παραίτησή τους από το δ.σ. της ΠΑΕ έχουν υποβάλει οι Νίκος Υψηλάντης και Δημήτρης Κυρίτσης, όπως και ο υπεύθυνος για τη διαδικασίας της αδειοδότησης Γιάννης Παπαδόπουλος. Παρελθόν επίσης αποτελούν τα μέλη του Γραφείου Τύπου και του δημιουργικού τμήματος. Η αποχώρηση όλων των παραπάνω οφείλονται στον τρόπο λειτουργίας της ΠΑΕ, με το πρόβλημα να έχει διαφανεί βάσει όσων είχε πει στην πρόσφατη συνέντευξη Τύπου ο Τομ Παπαδόπουλος.\nΕξηγήσεις από την ΠΑΕ Ηρακλής για τις παραιτήσεις


Η βάπτιση πώς πρέπει να γίνεται - Πιστεύω\nΌταν ο βαπτιζόμενος εισέρχεται κάτω από το νερό, αυτό συμβολίζει την ταφή του παλαιού αμαρτωλού εαυτού του και την αναγέννησή του ως ενός πιστού πλέον χριστιανού, που πιστεύει και ακολουθεί τις διδαχές και τις εντολές της Αγίας Γραφής Ρωμαίους 6:1-11. Στην Αγία Γραφή, βλέπουμε τους ανθρώπους να βαπτίζονταν όπου υπήρχαν πολλά νερά Ιωάννην 3:22,23, Μάρκον 1:4,5 για να εισέρχονται ολόκληροι κάτω από το νερό, όπως συμβολίζει η Βάπτιση τον ενταφιασμό του ανθρώπου Ρωμαίους 6:1-11, (Δεν βαπτίζονταν απλώς με βρέξιμο όπως βαπτίζονται τα νήπια στις κολυμβήθρες, ή οι ενήλικοι σε κάποιες εκκλησίες).\nΟ άνθρωπος σώζεται και κερδίζει την αιώνια ζωή αν πιστέψει και βαπτιστεί Μάρκον 16:15-16. Εδώ πρέπει να τονίσουμε ότι ο άνθρωπος δεν σώζεται απλώς αν βαπτιστεί και έχει το όνομα χριστιανός, αλλά αν είναι και στην πράξη χριστιανός, και είναι πιστός χριστιανός σύμφωνα με το πιο πάνω εδάφιο. Το βάπτισμα μας σώζει διότι μαρτυρούμε την πίστη μας στην ανάσταση του Χριστού Κολοσσαείς 2:12, Α’ Πέτρου 3:21 (Το βάπτισμα συμβολίζει τον ενταφιασμό και την ανάσταση του Χριστού Ρωμαίους 6:3-11).\nΟι άνθρωποι πρέπει να βαπτίζονται στο όνομα του Πατέρα και του Υιού και του Αγίου Πνεύματος Ματθαίον 28:19 και κατά την ώρα που βαπτίζονται να εξομολογούνται τις αμαρτίες τους Ματθαίον 3:6, Μάρκον 1:4,5. Η Αγία Γραφή διδάσκει ότι για να βαπτιστεί κάποιος πρέπει: α) να διδαχθεί το χριστιανισμό Πράξεις 8:34-38, Μάρκον 16:15,16, β) να πιστέψει Πράξεις 8:36-38 και γ) να μετανοήσει Πράξεις 2:38. Φυσικά ένα νήπιο δεν μπορεί να διδαχθεί, να πιστέψει και να μετανοήσει, όπως απαιτείται πριν τη βάπτιση, γι’ αυτό στην Αγία Γραφή δεν βλέπουμε να υπάρχει πουθενά νηπιοβάπτισμα, αλλά μόνο μεγάλοι βαπτίζονταν. Η εκκλησία πρέπει να βαπτίζει τα παιδιά σε μεγαλύτερη ηλικία, ούτως ώστε οι γονείς να στέλνουν τα παιδιά στο κατηχητικό να διδάσκονται το χριστιανισμό και μετά να βαπτίζονται.\nΟι πνευματικοί πατέρες (οι νονοί) πρέπει να είναι πάστορες ή θεολόγοι ή άτομα που γνωρίζουν καλά το χριστιανισμό για να μπορούν να διδάξουν το παιδί, και όχι απλώς να είναι συγγενικά ή φιλικά πρόσωπα της οικογένειας, που το μόνο που έχουν να προσφέρουν στο παιδί είναι δώρα και χρήματα. Τελικά η βάπτιση όπως και τα χριστούγεννα μετατράπηκαν σε μια εμπορική και καταναλωτική εορτή και όχι πνευματική, όπως πρέπει να είναι.\nΟ Θεός δεν θέλει απλώς οι άνθρωποι να ονομάζονται χριστιανοί, διότι τους βάπτισαν οι γονείς τους, αλλά οι ίδιοι οι άνθρωποι να επιλέγουν να γίνουν χριστιανοί, όταν πιστέψουν και αποδεχθούν τα όσα διδάχθηκαν. Ο Χριστός είπε όποιος θέλει ας με ακολουθήσει Μάρκον 8:34. Δεν υποχρεώνει κανέναν ενήλικα να γίνει χριστιανός ή ένα νήπιο να βαπτιστεί χωρίς να το θέλει, εφόσον δεν αντιλαμβάται τι είναι η βάπτιση. Οι πλείστοι άνθρωποι που βαπτίζονται όταν είναι νήπια, θεωρούν ότι έπραξαν το καθήκον τους ως χριστιανοί και δεν χρειάζονται να κάνουν κάτι περισσότερο, όπως το να κατηχηθούν το λόγο του Θεού και να τον εφαρμόζουν. Τα χριστιανικά δόγματα που εφαρμόζουν το νηπιοβάπτισμα έχουν τους λιγότερο πιστούς χριστανούς και ένα μεγάλο ποσοστό άθεων, διότι δεν κατηχήθηκαν το χριστιανισμό πριν βαπτιστούν. Για να έχει κάποιος πραγματική πίστη και όχι ασθενή ή καθόλου, πρέπει να διαβάσει και να διδαχθεί την Αγία Γραφή και το λόγο του Θεού Β’ Τιμόθεο 3:15, Ρωμαίους 10:17.\nΑν ένα παιδί πεθάνει αβάπτιστο δεν σημαίνει κατ’ ανάγκη ότι δεν θα σωθεί και θα χάσει την αιώνια ζωή, όπου αυτός είναι και ο λόγος που κάποιες εκκλησίες εφαρμόζουν το νηπιοβάπτισμα. Στην Αγία Γραφή διαβάζουμε για πλήθος ανθρώπων που κέρδισαν την αιώνια ζωή, διότι είχαν πίστη και χωρίς να βαπτιστούν, όπως π.χ. ο Αβραάμ Ρωμαίους 4:13. Ο Θεός μέσα στη σοφία Του έχει τα σωστά κριτήρια διαχωρίζοντας τους ανθρώπους σε δικαίους και μη, ανάμεσα σε παιδιά που δεν πρόλαβαν να βαπτιστούν πριν πεθάνουν και σε ανθρώπους άλλων θρησκειών που δεν άκουσαν ποτέ τον αληθινό λόγο του Θεού. Ας φανταστούμε ένα παιδί ζηλόφθονο, κακομαθημένο και με αντικοινωνική συμπεριφορά, να σωθεί διότι το βάπτισαν οι γονείς του, ενώ ένα άλλο παιδί που ήταν καλό να μη σωθεί, διότι δεν πρόλαβαν οι γονείς του να το βαπτίσουν. Φυσικά δεν περιμένουμε ο Θεός μέσα στη σοφία Του να πράττει όπως πιο πάνω.


ΑΣΟΕΕ – Κατηγορούμενος για τοκογλυφία & παιδεραστία ο καθηγητής που έπεσε θύμα άγριου ξυλοδαρμού - Bigpost.gr\nΑΡΧΙΚΗ / Κοινωνία / ΑΣΟΕΕ – Κατηγορούμενος για τοκογλυφία & παιδεραστία ο καθηγητής που έπεσε θύμα άγριου ξυλοδαρμού\nΑΣΟΕΕ – Κατηγορούμενος για τοκογλυφία & παιδεραστία ο καθηγητής που έπεσε θύμα άγριου ξυλοδαρμού\nTο απόγευμα της Τρίτης κουκουλοφόροι εισέβαλαν σε αίθουσα του Οικονομικού Πανεπιστημίου και ξυλοκόπησαν καθηγητή μπροστά σε φοιτητές.\nΣύμφωνα με όσα αποκάλυψε στο Live News ο Βασίλης Λαμπρόπουλος, ο καθηγητής είναι κατηγορούμενος από την περίοδο 2018-2019 για μία υπόθεση απάτης, όπου φαίνεται να παραπλανούσε πολλά άτομα με το γνωστό τρικ της πυραμίδας.\nΟ ένας από αυτούς ανέφερε ότι όταν επισκέφθηκε τα γραφεία του ομίλου που είχε δημιουργήσει ο καθηγητής στη Ρουμανία διαπίστωσε ότι εκμεταλλευόταν σεξουαλικά ανήλικους.\nΣχετικές αναφορές υπήρξαν και στο Πανεπιστήμιο της Αθήνας.\nΣίσσυ Ζουρνατζή: «Mε κακοποιούσε – Πήγα στο νοσοκομείο με σπασμένα πλευρά»\nΗ ΕΛ.ΑΣ διέψευσε τις καταγγελίες για ξυλοδαρμό της Ρούλας Πισπιρίγκου\nΜελίσσια: Άγριος ξυλοδαρμός 16χρονου μετά από ενέδρα που του έστησαν 6 άτομα


Προαγορασμένο γεύμα – Ουκρανία Διεθνείς Αερογραμμές (UIA) (Greece)\nΕπιστρέφοντας στον ουρανό σε ένα νέο περιβάλλον, έχουμε προετοιμάσει μια νέα προσέγγιση για την ασφάλεια των τροφίμων επί του σκάφους. Για την προετοιμασία του φαγητού επί του σκάφους χρησιμοποιούνται μόνο προϊόντα στην κλειστή ατομική συσκευασία του κατασκευαστή που κατασκευάζονται με αυτοματοποιημένη χωρητικότητα χωρίς άμεση ανθρώπινη επαφή. Τα γεύματα θερμαίνονται και σερβίρονται σε συσκευασία που έχει απολυμανθεί προτού σερβιριστεί στον επιβάτη. Τα ποτά σερβίρονται αποκλειστικά σε δοχεία μιας χρήσης και σε ατομική συσκευασία.\nΚλασικά λαζάνια Μπολονέζ. Στρώσεις μαλακών ζυμαρικών με μοσχάρι στιφάδο και σάλτσα Μπεσαμέλ, ψημένα μαζί. Ευχάριστη γεύση, γνωστή σε όλους. Τέλειος συνδυασμός με χυμό ντομάτας. Και για επιδόρπιο: Milky Way\nΜακαρόνια μπολονεζ για γνώστες χορτοφαγικών πιάτων. Ένα σνακ με χυμό μήλου θα προσφέρεται ως επιδόρπιο.\nΧΟΡΤΟΦΑΓΙΚΑ ΜΑΚΑΡΟΝΙΑ ΜΠΟΛΟΝΕΖ\nΠεννές μπολονεζ είναι κλασικό σε όλο τον κόσμο. Ένα τραγανό σνακ με χυμό μήλου θα προσφέρεται ως επιδόρπιο.\nΜακαρόνια με σάλτσα ντομάτας που αγαπούν όλα τα παιδιά. Και για μια γλυκιά απόλαυση: Nutella με γκρισσίνι και χυμό μήλου και αχλαδιού.\nΠΕΝΝΕΣ ΜΕ ΣΑΛΤΣΑ ΤΟΜΑΤΟ\nΠανίνι με κοτόπουλο, μυρωδικά και σάλτσα Σίζαρ\nΠανίνι με κοτόπουλο\nΠανίνι με τυρί μοτσαρέλα, σάλτσα πέστο και λιαστές ντομάτες\nΠανίνι με μοτσαρέλα\nΛεπτή τούρτα ζυμαρικών αμυγδάλου σε συνδυασμό με ένα εορταστικό ποτό της επιλογής σας\nΜπιφτέκι βόειου κρέατος ως έχει: ζουμερή κοτολέτα μοσχαριού, τυρί τρυφερό, τουρσιά και κρεμμύδια, σάλτσα ντομάτας και μουστάρδας σε αρωματικό ψωμάκι με σουσάμι. Συνδυάζεται τέλεια με την Coca-Cola. Για το επιδόρπιο: Snickers XL.\nΜΠΙΦΤΕΚΙ ΒΟΕΙΟΥ ΚΡΕΑΤΟΣ\nΚλασικό μπιφτέκι κοτόπουλου: τρυφερή κοτολέτα κοτόπουλου, κομμάτι τυριού, τουρσιά και κρεμμύδια, σάλτσα ντομάτας και μουστάρδας σε αρωματικό ψωμάκι με σουσάμι. Συνδυάζεται τέλεια με την Coca-Cola. Για το επιδόρπιο: Milky Way.\nΛεπτή σούπα με κρέμα φακής με κρουτόν - μια πλούσια γεύση ταξιδιού. Και στο τέλος: υγιεινό σνακ ξηρών καρπών και αποξηραμένων φρούτων\nΈνα υγιεινό πρωινό αποτελείται από πλιγούρι βρώμης. Και για την καλή διάθεση: ένα κρουασάν με μαρμελάδα\nΖαμπόν, Τσορίθο, Iberico τυρί, μίνι γκρισίνι και σάλτσα για αυτούς. Τέλειος συνδυασμός με ένα ποτήρι κρασί, το οποίο μπορείτε να αγοράσετε επί του σκάφους.\nΟΡΟΙ ΠΑΡΟΧΗΣ ΥΠΗΡΕΣΙΑΣ PRE-ORDER MEAL\nΗ Πληρωμένη υπηρεσία της προπαραγγελίας φαγητού διατίθεται σε τάξεις Economy, Economy Premium και Business σε τακτικές πτήσεις (κωδικός PS001-999), καθώς και σε πτήσεις τσάρτερ της UIA.\nΓεύματα που δεν απαιτούν προθέρμανση είναι διαθέσιμα σε πτήσεις εντός της Ουκρανίας για παραγγελία Pre-order Meal.\nΗ υπηρεσία δεν μπορεί να εκδοθεί εάν η πτήση της UIA έχει κρατηθεί στην συνεργαζόμενη αεροπορική εταιρεία και το εισιτήριο περιέχει αριθμό πτήσης που δεν αντιστοιχεί στους κωδικούς της UIA (PS001-999). Για περισσότερες πληροφορίες, επικοινωνήστε με τον τόπο αγοράς του εισιτηρίου ή το Κέντρο Επικοινωνίας της UIA.\nΠαραγγείλετε τα αγαπημένα σας πιάτα - το αργότερο 12 ώρες πριν από την αναχώρηση σε πτήσεις από το Κίεβο, τουλάχιστον 36 ώρες από άλλα αεροδρόμια.\n* Εξαίρεση: «Πανίνι με κοτόπουλο», «Πανίνι με μοτσαρέλα» και «Σετ συγχαρητηρίων», θα πρέπει να παραγγελθεί και να πληρωθεί το αργότερο 36 ώρες πριν από την ώρα αναχώρησης της πτήσης που αναφέρεται στο εισιτήριο.\nΣτις πτήσεις τσάρτερ της UIA, τα γεύματα μπορούν να παραγγελθούν και να πληρωθούν στον ιστότοπο της UIA ή από τον ταξιδιωτικό πράκτορα τουλάχιστον 36 ώρες πριν από την ώρα αναχώρησης της πτήσης που καθορίζεται στο εισιτήριο.\nΚρατήστε την εκτυπωμένη απόδειξη πληρωμής για την παραγγελία που θα παρουσιαστεί επί του σκάφους.\nΕπιλέγοντας τα φαγητά σύμφωνα με Pre-order Meal και κάνοντας μια σχετική παραγγελία, ο επιβάτης συμφωνεί ότι τα φαγητά σύμφωνα με Pre-order Meal, που του παρέχεται, ενδέχεται να διαφέρει από την εμφάνιση από αυτά που παρουσιάζονται οπτικά και περιγράφονται στον ιστότοπο, τα υλικά μπορούν να αντικατασταθούν από τα ισοδύναμα συστατικά χωρίς προηγούμενη ειδοποίηση στον επιβάτη.\nΟι επιβάτες με τροφική αλλεργία πρέπει να γνωρίζουν τους κινδύνους. Η UIA δεν ευθύνεται για ανεπιθύμητες αλλεργικές αντιδράσεις, που σχετίζονται με το φαγητό ή την επαφή με το φαγητό ενώ ταξιδεύετε.\nΗ UMU διατηρεί το δικαίωμα να αλλάξει τους όρους της υπηρεσίας Pre-order Meal, συμπεριλαμβανομένου του κόστους και του εύρους των γευμάτων οποιαδήποτε στιγμή μονομερώς, χωρίς καμία ειδοποίηση επιβατών, έως ότου ο επιβάτης πληρώσει για τα φαγητά της υπηρεσίας Pre-order meal που επέλεξε ο ίδιος.\nΟΡΟΙ ΕΠΙΣΤΡΟΦΗΣ ΧΡΗΜΑΤΩΝ ΓΙΑ ΥΠΗΡΕΣΙΕΣ ΠΟΥ ΔΕΝ ΧΡΗΣΙΜΟΠΟΙΟΥΝΤΑΙ\nΗ επιστροφή του κόστους των γευμάτων που έχουν παραγγελθεί σύμφωνα με Pre-order Meal ή η επαναπαραγγελία για άλλη πτήση (εάν διατίθεται στην UIA) πραγματοποιείται σε περίπτωση αιτήματος του επιβάτη/πληρωτή * στον τόπο εγγραφής τουλάχιστον 12 ώρες πριν από την ώρα αναχώρησης που καθορίζεται στο εισιτήριο, για την οποία έγινε η παραγγελία.\nΕάν η παραγγελία σύμφωνα με Pre-order Meal εκτελεστεί και πληρωθεί μέσω του ιστοτόπου της UIA, ο επιβάτης/πληρωτής * πρέπει να στείλει το σχετικό αίτημα στο e-mail από το οποίο ο επιβάτης/ πληρωτής * έλαβε επιβεβαίωση της παραγγελίας του ή επικοινωνήστε με το Κέντρο Επικοινωνίας της UIA.\nΣε περίπτωση το αίτημα του επιβάτη / πληρωτή * γίνεται κατά παράβαση των παραπάνω όρων, το κόστος των γευμάτων που παραγγέλθηκαν σύμφωνα με Pre-order Meal δεν επιστρέφεται και δεν πραγματοποιείται επαναπαραγγελία για άλλη πτήση, εκτός από τις περιπτώσεις, που αναφέρονται παρακάτω ως εξαιρέσεις\nΕΞΑΙΡΕΣΕΙΣ: Η επιστροφή του κόστους των γευμάτων που παραγγέλθηκαν αλλά δεν ελήφθησαν σύμφωνα με Pre-order Meal μπορεί να γίνει σε περίπτωση κατάλληλου αιτήματος του επιβάτη/πληρωτή * στο Τμήμα Εξυπηρέτησης Πελατών της UIA μετά την αναχώρηση της πτήσης/εναλλακτικής πτήσης σε τέτοιες περιπτώσεις\nτα παραγγελθέντα φαγητά δεν παρέχονται στον επιβάτη λόγω σφάλματος της UIA στην πτήση που καθορίζεται στην παραγγελία ή σε εναλλακτική πτήση σε περίπτωση που η πτήση, που καθορίζεται στην παραγγελία, ακυρωθεί, αναβληθεί ή καθυστερήσει,\nο επιβάτης δεν δέχθηκε να μεταφερθεί λόγω σφάλματος της UIA.\nΓια να επικοινωνήσετε με το Τμήμα Εξυπηρέτησης Πελατών της UIA, ο επιβάτης πρέπει να συμπληρώσει τη φόρμα σχολίων.\n*ΣΗΜΕΙΩΣΗ: Οι επιστροφές χρημάτων γίνονται στο άτομο που καθορίζεται στην απόδειξη που επιβεβαιώνει την πληρωμή της σχετικής παραγγελίας ή στον λογαριασμό από τον οποίο έχει πληρωθεί η παραγγελία. Εάν δεν υπάρχουν πληροφορίες σχετικά με το άτομο που πλήρωσε την παραγγελία, η επιστροφή χρημάτων πραγματοποιείται στον επιβάτη που ορίζεται στην παραγγελία, κατόπιν αιτήματός του.\nΟι επιστροφές χρημάτων πραγματοποιούνται βάσει απόδειξης που επιβεβαιώνει την πληρωμή της παραγγελίας και των εγγράφων ταυτότητας. Η UIA έχει το δικαίωμα να αρνηθεί επιστροφή χρημάτων εάν ο επιβάτης έχει υποβάλει σχετικό αίτημα μετά από 12 μήνες από την ημερομηνία έκδοσης της σχετικής απόδειξης που επιβεβαιώνει την πληρωμή της παραγγελίας.


Η κρίση του μπέικον: Γιατί το Ισραήλ ξέμεινε από χοιρινό | HuffPost Greece\n21/02/2019 07:16 EET\nΗ κρίση του μπέικον: Γιατί το Ισραήλ ξέμεινε από χοιρινό\nΤο μπέικον είναι πια το χαβιάρι του Ισραήλ.\nadogslifephoto via Getty Images\nTον Ιανουάριο, ο σεφ Μάταν Άμπραχαμς αποφάσισε να αφαιρέσει το μπέικον από το μενού του εστιατορίου Hudson στο Τελ Αβίβ, ένα από τα πιο δημοφιλή της χώρας. Ένα πιάτο που εξαφανίστηκε αμέσως από το μενού ήταν το «Νόμος και Τσένταρ», που ήταν μπιφτέκι σπό βοδινό κρέας, γεμάτο με γαρύφαλλο και μπέικον, ψημένο τυρί τσένταρ και από πάνω... μπέικον. «Όσο περισσότερο μπέικον, τόσο πιο ευχάριστο», λέει ο Αβραχάμ.\nΉταν το πιάτο για το οποίο το μαγαζί έγινε ευρέως γνωστό. Όλοι το επισκέπτονταν ειδικά για αυτό το πιάτο, ενώ υπήρχαν καθημερινά άφθονες τηλεφωνικές κρατήσεις για να το προλάβουν. Πλέον, όμως, έπρεπε να αποσυρθεί. Ο λόγος;\nΤο μπέικον εξαφανίστηκε από τα μενού επειδή είναι δεν καθίσταται εφικτός ο ποιοτικός έλεγχός του στη χώρα. Το χοιρινό κρέας βρίσκεται σε έλλειψη και η τιμή του μπέικον διπλασιάστηκε. «Για αυτό, υπάρχει ραγδαία πτώση της ποιότητάς του», έρχεται να συμπληρώσει ο σεφ.\nΑπό το 1994, βάσει νόμου,δεν μπορεί να εισαχθεί στο Ισραήλ κρέας χωρίς επίσημο πιστοποιητικό κοσέρ από ένα ραβινικό ίδρυμα. Κοσέρ ονομάζεται το σύνολο των εβραϊκών θρησκευτικών κανόνων σχετικά με την διατροφή. Ανάμεσα σε αυτούς συγκαταλέγεται η απαγόρευση βρώσης συγκεκριμένων ειδών τροφής (χοιρινό κρέας, οστρακοειδή, οστρακόδερμα και τα περισσότερα είδη εντόμων). Το παράλογο αποτέλεσμα του νόμου είναι ότι το χειρινό κρέας μπορεί μόνο να παραχθεί, όχι να εισαχθεί. Οι φάρμες είναι ελάχιστες στη χώρα. Με απλά λόγια, απαγορεύεται η εισαγωγή μπέικον, προσούτου, ζαμπόν ή άλλων προϊόντων χοιρινού κρέατος στο Ισραήλ.\nNadezhda_Nesterova via Getty Images\nΤο 2018, μετά από μια ασθένεια που επιτέθηκε στις τοπικές χοιροτροφικές μονάδες και μείωσε το ποσοστό γεννήσεων σκοτώνοντας νεαρά γουρούνια, η τιμή του χοιρινού κρέατος αυξήθηκε και έγινε δεσεύρετο πια στην αγορά. Πλέον, το συγκεκριμένο είδος κρέατος παρομοιάζεται με χρυσό. Το μπέικον είναι πια το χαβιάρι του Ισραήλ.\nΠαρεμπιπτόντως, ο Νόμος των Χοίρων του 1962, απαγορεύει την σφαγή χοίρων στη χώρα, εκτός από τις περιοχές που πλειοψηφούν οι Χριστιανοί.Το αποτέλεσμα ήταν η ταχεία συρρίκνωση της γεωγραφικής περιοχής για την εκτροφή χοίρων.\nΠλέον, ο νόμος φαίνεται πως έχει αντίκτυπο στην κοινωνία, που επιθυμεί να αφθονεί το μπέικον στα ψυγεία. Μέχρι πρότινος, αυτό ήταν δεδομένο.\nΤο τρυφερό γράμμα που έκανε χιλιάδες ανθρώπους να δακρύσουν\nΗ χώρα όπου οι ομοφυλόφιλες επικοινωνούν μεταξύ τους με κώδικα\nPLUS: Ισραήλ κρίση έλλειψη μπέικον χοιρινό


Τα καλύτερα ξενοδοχεία για το 2017 - Maizieres La Grande Paroisse - TripAdvisor\nMaizieres La Grande Paroisse: Τουρισμός\nMaizieres La Grande Paroisse: Ξενοδοχεία\nMaizieres La Grande Paroisse: Bed and Breakfast\nMaizieres La Grande Paroisse: Εστιατόρια\nMaizieres La Grande Paroisse: Φωτογραφίες\nMaizieres La Grande Paroisse: Χάρτης\nMaizieres La Grande Paroisse: Όλα τα ξενοδοχεία\nMaizieres La Grande Paroisse: Προσφορές ξενοδοχείων\nΞενοδοχεία κοντά σε: σιδηροδρομικό σταθμό Mesgrigny\nΞενοδοχεία κοντά σε: σιδηροδρομικό σταθμό Vallant-Saint-Georges\nΤα καλύτερα ξενοδοχεία - Maizieres La Grande Paroisse, Γαλλία\nMaizieres La Grande Paroisse Ξενοδοχεία\nMaizieres La Grande Paroisse - Ξενοδοχεία\nΠοιότητα-τιμή – 1 στα 1 – Maizieres La Grande Paroisse\nMaizieres La Grande Paroisse: Δείτε όλα τα ξενοδοχεία εκεί ή στη γύρω περιοχή\n80,3 χλμ. από Maizieres La Grande Paroisse\n31,8 χλμ. από Maizieres La Grande Paroisse\n80,4 χλμ. από Maizieres La Grande Paroisse\n64,5 χλμ. από Maizieres La Grande Paroisse\n32,4 χλμ. από Maizieres La Grande Paroisse\n42,7 χλμ. από Maizieres La Grande Paroisse\n31,7 χλμ. από Maizieres La Grande Paroisse\n33,0 χλμ. από Maizieres La Grande Paroisse\n67,5 χλμ. από Maizieres La Grande Paroisse\n26,5 χλμ. από Maizieres La Grande Paroisse\n61,8 χλμ. από Maizieres La Grande Paroisse\n80,2 χλμ. από Maizieres La Grande Paroisse\n66,6 χλμ. από Maizieres La Grande Paroisse\n57,3 χλμ. από Maizieres La Grande Paroisse\n64,6 χλμ. από Maizieres La Grande Paroisse\n31,0 χλμ. από Maizieres La Grande Paroisse\n36,6 χλμ. από Maizieres La Grande Paroisse\n65,9 χλμ. από Maizieres La Grande Paroisse\n50,2 χλμ. από Maizieres La Grande Paroisse\n35,8 χλμ. από Maizieres La Grande Paroisse\n66,8 χλμ. από Maizieres La Grande Paroisse\n76,8 χλμ. από Maizieres La Grande Paroisse\n79,8 χλμ. από Maizieres La Grande Paroisse\n61,7 χλμ. από Maizieres La Grande Paroisse\n60,7 χλμ. από Maizieres La Grande Paroisse\n79,6 χλμ. από Maizieres La Grande Paroisse\n54,9 χλμ. από Maizieres La Grande Paroisse


Τα ανέκδοτα της μέρας - Σελίδα 24 - freestuff.gr\nΔημοσίευση από PanosIlio » 10 Οκτ 2006 11:11\nΑυτό δεν είναι ένα από τα τραγούδια που λαμβάνουν μέρος στο Φεστιβάλ Θεσσαλονίκης φέτος?\nΔημοσίευση από deninho » 10 Οκτ 2006 21:18\nΝαι. Νούμερο γινόμαστε\nΔημοσίευση από PanosIlio » 12 Οκτ 2006 12:00\nΓιατί ενώ μου απάντησε πριν 2 μέρες ο deninho μου ήρθε σήμερα το e-mail?\nΤέσπα, γιατί γίνεστε νούμερο?\nΔημοσίευση από deninho » 18 Οκτ 2006 16:44\nτο διάβασες τι λέει;\nΔημοσίευση από PanosIlio » 19 Οκτ 2006 16:29\nΤο διάβασα, και πάλι δεν καταλαβαίνω γιατί γίνεστε ρόμπα?\nΔημοσίευση από panosru » 20 Οκτ 2006 02:03\ncpulse έγραψε: Το συντομότερο ανέκδοτο σε php:\nden ksero o Psomiadis ti data type exei alla o Mhtsotakhs exei sigoura (gantemhs) data type!\nΔημοσίευση από deninho » 20 Οκτ 2006 02:08\nΠάνο (PanosIlio) γινόμαστε ρόμπα, γτ αυτά τα ξέραμε μόνο οι μέσα. Πιο έξω δεν τα ήξεραν πολλοί\nΔημοσίευση από PanosIlio » 20 Οκτ 2006 14:46\nΈλα μωρέ καλύτερα δεν είναι open source? ε? γιατί δηλαδή να τα ξέρετε μόνο εσείς να τα ξέρουν και άλλοι\nΔημοσίευση από Evi_J » 20 Οκτ 2006 21:38\nΝα και ένα από μένα:\nΔημοσίευση από Stathis » 23 Οκτ 2006 21:02\n- Συγγνώμη, υπάρχει η κασέτα "Παναθηναϊκός Πρωταθλητής";\n- Κοιτάξτε εκεί αριστερά, στην Επιστημονική Φαντασία.\nΔημοσίευση από iffor » 24 Οκτ 2006 14:39\nΈχει ξαναβρεθεί κάτι παρόμοιο στο forum αλλά αν θυμάμαι με άλλα προιοντα!!!\nΑν είναι τα ίδια, sorry!!!\n25. On Boot’s "Children’s" cough medicine\nΔημοσίευση από fiskilis » 25 Οκτ 2006 11:20\nΚάποτε ένας χωρικός αγόρασε πέντε αγελάδες, να παίρνει το γάλα της ημέρας του και να βγάζει και το κάτιτίς του από ότι θα περίσσευε. Από τότε όμως που τις πήρε δεν είδε ούτε σταγόνα γάλα.\nΕίδε κι απόειδε ο χριστιανός και παίρνει τηλέφωνο τον κτηνίατρο στο κεφαλοχώρι:\n- Βρε χαζέ, του λέει ο γιατρός, πως να κατεβάσουν γάλα άμα δεν έχουνε πιάσει παιδί; Πήγαινέ τις στο ταύρο να τις γκαστρώσει και θα δεις που θα ‘χεις μπόλικο γάλα.\n- Άκου να δεις, άμα δεν μπορείς να το κάνεις κακό του κεφαλιού σου. Καλύτερα πέτα τις! Δεν είναι και τόσο φοβερό ρε παιδί μου. Δοκίμασε αύριο το πρωί και θα με ευγνωμονείς. Μόλις τις ξαναφέρεις, παρατήρησε τη συμπεριφορά τους. Άμα πιάσει από ένα δένδρο η κάθε μία και βόσκει με σκυμμένο το κεφάλι, η δουλειά πέτυχε, ενώ άμα κοιτάνε σα χαζές δεξιά και αριστερά, πρέπει την άλλη μέρα να τις ξαναπηδήξεις μέχρι να πιάσουν.\n"Μ' ένα πούστη που μπλέξαμε" σκέφτεται ο χωρικός, αλλά τι να κάνει, την άλλη μέρα το πρωί, φορτώνει τις αγελάδες στο φορτηγάκι, τις πάει στο βουνό, χτυπάει και δύο Viagra και αρχίζει το "τι σου κάνω μάτια μου"\nΑναγκαστικά, την άλλη μέρα νωρίς νωρίς το πρωί, η μοναξιά του κτηνοβάτη συνεχίζεται. Τι την Ορνέλα Μούτι φαντασίωνε, τι τη γειτόνισσα, τι τη φουρνάρισσα, τελικά κακήν κακώς τα κατάφερε να ολοκληρώσει για μια ακόμη φορά την πρωινή του ηδυπάθεια και πτώμα στη κυριολεξία να ξαναγυρίσει στο σπίτι του. Μάταια όμως και πάλι, γιατί η αγελάδες εξακολουθούσαν να έχουν το χαζοβιολέ στυλ και να τον δαιμονίζουν. Η δουλειά αυτή συνεχίστηκε για άλλη μια μέρα, οπότε ο άνθρωπος είχε ρέψει στα πόδια του πια και τεζάρισε στο κρεββάτι όπου κοιμήθηκε για 24 ώρες σχεδόν. Ξυπνώντας το άλλο πρωί, λέει στη γυναίκα του:\nΔημοσίευση από shadow » 25 Οκτ 2006 22:58\nΔημοσίευση από cpulse » 26 Οκτ 2006 00:04\nΔημοσίευση από fiskilis » 01 Νοέμ 2006 11:32\nΗ συζήτηση στο γιατρό:


Μια μικρή συνεισφορά στο Gay Pride!\nΗ μικρή συνεισφορά του Ορθογράφου στις εορταστικές εκδηλώσεις του Gay Pride!\nΜουσικές Ταξιαρχίες και Ένα Τραγούδι για τον Χειμώνα...\nΠρώτα ήρθαν... για ποιούς;\nΕδώ και πάρα πολλά χρόνια βλέπω και ξαναβλέπω, ειδικά στο διαδίκτυο, διάφορους επαγγελματίες αρθρογράφους και μη, σχολιαστές, δημοσιογράφους κλπ να επαναλαμβάνουν ένα λάθος.\nΈνα λάθος, που από την πολλή επανάληψη απέκτησε πλέον μυθικές διαστάσεις, και τείνει να θεωρείται ως σωστό, ή ως αλήθεια.\nΕνώ δεν είναι.\nΑναφέρομαι στη περίφημη ρήση, φράση, ατάκα, ή όπως αλλιώς θέλετε να την πείτε, που ξεκινά (λάθος κι αυτό) ως εξής: «Πρώτα ήρθαν για τους Εβραίους, αλλά δεν ήμουν Εβραίος…».\nΟρθογραφήθηκε από Orthografos στις 8:23 μ.μ. 2 σχόλια:\nΣτην Ελλάδα, η κρίση, πέρα από όλα τα δεινά που επέφερε, κατέστρεψε σχεδόν ολοκληρωτικά την αγορά του αυτοκινήτου, αλλά και αυτήν των ανταλλακτικών, των σέρβις, κλπ.\nΤα περισσότερα πλέον αυτοκίνητα που κυκλοφορούν στους δρόμους είναι ασυντήρητα, ενώ αν κάποιος τρακάρει, ούτε που σκέφτεται να επισκεφτεί λαμαρινά…\nΣε ό,τι αφορά τον Β’ Παγκόσμιο Πόλεμο και το Ολοκαύτωμα, όπως συνήθως ονομάζουμε τη Γενοκτονία των Εβραίων της Ευρώπης από τους ναζί, γίνεται μάχη από τους αναθεωρητές.\nΕπιφανέστερος όλων, ο πολυγραφότατος David Irving.\nΑπό κάτω του υπάρχει πλήθος από άλλους ιστοριογραφούντες.\nΆπαντες θέτουν ένα ψευδοπρόβλημα.\nΠροσπαθούν να αποδείξουν ότι δεν υπήρξε γενοκτονία, αμφισβητώντας βασικά δύο πράγματα: τον αριθμό των θυμάτων και το αν υπήρχε σχέδιο, με εντολή του Χίτλερ, για την ολοκληρωτική εξόντωση των Εβραίων της γηραιάς ηπείρου.\nΠροσπαθούν να τεκμηριώσουν την αμφισβήτηση ακόμη και με υπολογισμούς για το πόσα σώματα την ημέρα μπορούσε να κάψει ένα... κρεματόριο κ.λπ.\nΕν ολίγοις, θεωρούν ότι η πλειονότητα των θυμάτων απεβίωσε από αρρώστιες, κακουχίες και πείνα στα στρατόπεδα, αποτέλεσμα των γενικότερων δυσκολιών του πολέμου, κι όχι οργανωμένου σχεδίου Τελικής Λύσης.\nΑκόμη όμως και οι αρνητές της γενοκτονίας καταλήγουν σε τεράστιους αριθμούς θυμάτων, όσο κι αν αρνούνται την οργανωμένη εξόντωσή τους, οι οποίοι κόβουν την ανάσα.\nΓιατί είτε 6.000.000 είτε 4.000.000 ή 1.500.000, δεν παύει να είναι ένα πρωτοφανές έγκλημα κατά της ανθρωπότητας, το οποίο κανένας άνθρωπος που εμφορείται από τις ανθρωποκεντρικές αξίες του ελληνισμού και της χριστιανικής πίστης δεν επιτρέπεται να αμφισβητεί.\nΈνα μικρό μάθημα ζωής.\nΕίμαι λοιπόν αραχτός, σε ξαπλώστρα δίπλα στο κύμα, σε beach bar του πρώτου ποδιού της Χαλκιδικής, απολαμβάνοντας το φραπεδάκι μου, και μπαινοβγαίνοντας μια στη θάλασσα και μια … στο facebook.\nΞαφνικά, και ενώ όλα ήταν ήρεμα και προβλέψιμα, καθημερινή γαρ, all hell breaks loose, που λένε και οι Γάλλοι.\nΠλησιάζει λοιπόν και παρκάρει (με σπιναρίσματα!) μια τελευταίου τύπου Mercedes κάμπριο, με τα ηχεία της να ξερνάνε εκατοντάδες ντεσιμπέλ αγριεμένων ήχων Πάολας, Κοκκίνου, Βανδή….;\nΠάντως τσιφτετελοπόπ ήταν, και μάλιστα ντάλα μεσημέρι!!!!!\nΟρθογραφήθηκε από Orthografos στις 2:34 μ.μ. 5 σχόλια:\nΗ Gazprom έχει τα χάλια της!\nΚαμία άλλη μεγάλη επιχείρηση στον κόσμο δεν έχει υποστεί τόση κακοδιαχείριση, τόσο καιρό, όσο η κρατική Gazprom OAO (GAZP) της Ρωσίας.\nΤα τελευταία δέκα χρόνια, η διοίκησή της έκανε κάθε λάθος που θα μπορούσε να κάνει.\nΑκόμη κι έτσι όμως, ο Vladimir Putin αρνείται να παραδεχτεί το πρόβλημα, και συνεχίζει να στηρίζει τον Alexei Miller, διευθύνοντα σύμβουλο της εταιρίας από το 2001.\nΤο πρόβλημα της Gazprom είναι σοβαρό, όχι μόνο επειδή πρόκειται για τη μεγαλύτερη σε αγοραστική αξία ρωσική επιχείρηση, αλλά επειδή ο Putin είναι το πραγματικό της αφεντικό.\nΌπου οδηγείται η Gazprom, εκεί οδηγείται και η Ρωσία, και η ρωσική κυβέρνηση.\nΔήμητρα Λιάνη: ‘Εξω απ’ τα δόντια!\nΠάνω από 2 εκατομμύρια ευρώ, ομολογεί ότι χρωστάει η Δήμητρα Παπανδρέου και για την κατάστασή της αυτή «δείχνει» ως υπεύθυνη την οικογένεια Παπανδρέου.\nΗ πετσοκομμένη σύνταξή της ως χήρα πρώην πρωθυπουργού, την οποία μοιράζεται με την Μαργαρίτα Παπανδρέου, είναι το μοναδικό εισόδημα σήμερα, καθώς τα σχέδιά της για την αξιοποίηση της «ροζ» βίλας της Εκάλης, όπου ζούσε με τον Ανδρέα δεν ευοδώθηκαν.\nΜιλώντας στο «Secret», ένθετο της εφημερίδας ΠΑΡΑΠΟΛΙΤΙΚΑ, η Δήμητρα Παπανδρέου αποκαλύπτει τους λόγους που την οδήγησαν να αντιμετωπίζει σήμερα\nένα τόσο βαρύ χρέος.\nΠροεδρική ή προεδρευομένη Δημοκρατία;\nΣτην χώρα μας, ζήσαμε για πολλά χρόνια την Προεδρευόμενη Κοινοβουλευτική Δημοκρατία ή αλλιώς Πρωθυπουργική Δημοκρατία.\nΠριν από την χούντα του ’67 περάσαμε μερικές δεκαετίες με Βασιλευόμενη Κοινοβουλευτική Δημοκρατία, όπου ο Βασιλιάς είχε ορισμένως, περισσότερες θεσμικές (και κυρίως εξωθεσμικές) εξουσίες από τον Πρόεδρο της Δημοκρατίας.\nΟ τελευταίος, μετά την συνταγματική αναθεώρηση του 1986 έχει εξαιρετικά περιορισμένες έως ανύπαρκτες αρμοδιότητες.\nΟυσιαστικά το σημερινό μας Πολίτευμα είναι μια Πρωθυπουργοκεντρική Δημοκρατία, όπου όμως κάθε εξουσία πηγάζει αποκλειστικά απευθείας από το κοινοβούλιο, δηλαδή τους βουλευτές – αντιπροσώπους του λαού, δηλαδή τα κόμματα. Ο έχων την απόλυτη εξουσία είναι δηλαδή ο Πρωθυπουργός, ο οποίος όμως για να άρχει, πρέπει να έχει την απόλυτη πλειοψηφία των ψήφων των βουλευτών, δηλαδή την «δεδηλωμένη».


Τρόποι να συνδυάσετε μοναδικά το παρκά σας.\nΤο παρκά είναι ένα ζεστό ρούχο που το λατρεύουμε στους χειμερινούς μήνες γιατί μπορεί να μας προφυλάξει με τον καλύτερο δυνατό τρόπο από το κρύο. Εκτός από το τζιν παντελόνι μας όμως και τα μποτάκια μας μπορούμε να το συνδυάσουμε και με άλλους τρόπους για να δείχνει στιλάτο και κομψό.\nΑρχικά με την φούστα μας και μποτάκια. Ειδικά αν είναι μεταλλική που είναι πολύ στη μόδα το αποτέλεσμα θα είναι άκρως εντυπωσιακό.\nΑντί για το κλασικό μας denim παντελόνι μπορούμε να φορέσουμε ένα κάπρι που εξίσου είναι στη μόδα ακόμα και τώρα που είναι χειμώνας. Ένα ζιβάγκο και sneakers αποτελούν το εισιτήριο για ένα διαφορετικό αποτέλεσμα.\nΕπίσης με ένα βραδινό ή μάλλινο φόρεμα και γόβες, πλέον το παρκά με τα κατάλληλα αξεσουάρ μπορεί να φορεθεί και το βράδυ αλλά με προσοχή.\nΜε δερμάτινο κολάν και πουλόβερ, μία επιλογή που αποτελεί κλασική αξία και δεν υπάρχει περίπτωση να σε προδώσει ποτέ.\nΕπίσης για όσες έχουν στενή μέση ένας τελείως διαφορετικός τρόπος είναι με μία ζώνη, κάνει τη διαφορά.\nΌποιον τρόπο και να επιλέξετε ένα είναι το σίγουρο πως η εμφάνισή σας θα διακρίνετε για το στυλ της.\nΚαι οι δικές μας προτάσεις με τα καλύτερα παρκά της αγοράς!\nΜίντι παρκά, με κουκούλα και συνθετική γούνα (95,00 €) [Περισσότερα]\nBarbour Turini Κερωμένο μπουφάν (449,10 €) [Περισσότερα]\nΓυναικείο μπουφάν "Rita" Biston (49,90 €) [Περισσότερα]\nΠάρκα με faux-fur κουκούλα μαύρο (90,00 €) [Περισσότερα]\nΠαρκά μπουφάν γυναικείο με κουκούλα (78,00 €) [Περισσότερα]\nΓυναικείο μπουφάν Parka "Keep Moving" Splendid (102,00 €) [Περισσότερα]\nΜπουφάν βαμβακερό παρκά Μαύρο (85,90 €) [Περισσότερα]\nΓυναικείο μπουφάν Parka "The Greatest Pleasure" Biston (89,00 €) [Περισσότερα]\nAlpha Industries Exparka γυναικείο (203,92 €) [Περισσότερα]\nΓυναικείο παρκά τζάκετ με γούνα (169,99 €) [Περισσότερα]\nBarbour μπουφάν κερωμένο (269,00 €) [Περισσότερα]


Ο Δημήτρης κι ο Κώστας έφτιαξαν ένα pre-wedding βίντεο που όμοιό του δεν έχουμε ξαναδεί - Μικροπράγματα\nΟ Δημήτρης κι ο Κώστας έφτιαξαν ένα pre-wedding βίντεο που όμοιό του δεν έχουμε ξαναδεί\nΤα δύο αδέρφια παρουσιάζουν το χρωματιστό, ονειρικό βιντεάκι τους και μιλούν για γάμους και εικόνες\nΑπό: Μικροπράγματα 16.05.18, 16:16 5.4k Views\nΑπό τον Νικόλαο Αξελή\nΤο Δημήτρη και τον Κώστα Μανταλιά θα ρισκάρω να τους χαρακτηρίσω Denis Vellienueve της κινηματογράφησης γάμων – άλλωστε είναι και ο αγαπημένος τους σκηνοθέτης. Είναι αδέρφια που δεν «ξεπήδησαν» από κάποιο χολιγουντιανό studio και η λίστα των credits των φιλμ που κάνουν είναι μικρή – σχεδόν έχει μόνο τα δικά τους ονόματα, αφού μόνοι τους τα κάνουν όλα: Σενάριο, story boards, λήψεις, μοντάζ, υπότιτλοι αλλά και τα πιο δύσκολα cinematics όπως color grading, 3D effects κτλ, κτλ.\nΤο τελευταίο τους δημιούργημα λέγεται DREAMTIME και είναι ένα pre-wedding film – ναι, ξέρετε αυτά τα «γλυκανάλατα» βιντεάκια που τα ζευγάρια αγκαλιάζονται, φιλιούνται και τρέχουν ανέμελα στην εξοχή. Το συγκεκριμένο; Καμία απολύτως σχέση.\nΑνθρώπινες σχέσεις, καθημερινότητα, αποξένωση, ανθρώπινη υπόσταση, θεός, social media, virtual reality και όλα αυτά μαζί στο καφεσταχτί τοπίο των Μανταλιάδων (που φαίνεται να το λατρεύουν) μαζί με ένα πραγματικό ζευγάρι (δεν είναι ηθοποιοί) από την Σιγκαπούρη με φόντο την Αθήνα του 2018, λίγο πριν παντρευτούν στην πατρίδα τους. Το βίντεο/φιλμ των 12 λεπτών παίχτηκε προχτές στο γάμο τους.\nΟι δύο κινηματογραφιστές (θα τους αποκαλώ έτσι… για σπάσιμο, γνωρίζοντας ότι απεχθάνονται την ταμπέλα), δεν θα κρύψουν τις επιρροές τους από το Blade Runner, το Mr. Robot αλλά και ούτε από την σύγχρονη Sci-fi σκηνή, ειδικά στα βραδινά handheld πλάνα του Sam Esmail. Περισσότερο θα σας έρθει στο μυαλό ο Ridley Scott παρά η νυφούλα, ο γαμπρός και ο κουμπάρος. Άντε και λίγο πιο –all time classic- επιστημονική φαντασία, ειδικά στο σημείο με τις αιωρούμενες ομιλούσες πινακίδες ανάμεσα στην Πλάκα και τον Παρθενώνα. Αλλά μέχρι εκεί…\nΔημήτρης και Κώστας Μανταλιάς\nΕΡ: Πότε αποφασίσατε να ασχοληθείτε με την κινηματογράφηση;\n-Δημήτρης Μανταλιάς. : Παρακολουθούσα φανατικά κινηματογράφο από τόσο μικρή ηλικία που δεν είναι καν πιστευτό αν το αναφέρω. Δε περίμενα ποτέ ότι θα ασχοληθώ μ’ αυτό, όμως όλα ξεκίνησαν περίπου το 2005 όταν με τον αδερφό μου αναρωτηθήκαμε αν θα μπορούσε το βίντεο γάμου να εκμοντερνιστεί, όπως συνέβαινε ήδη στην Αμερική.\n-Κώστας Μανταλιάς: Πριν 10 χρόνια περίπου, κίνητρο ήταν η επιθυμία να οπτικοποιώ ιστορίες, ο γάμος ήταν μια καλή αφετηρία που μπορούσε να προσφέρει και βιοπορισμό.\nΕΡ: Από που εμπνευστήκατε για το συγκεκριμένο project;\n-Δ.Μ.: Φαντάζομαι ότι η κύρια πηγή έμπνευσης ήταν η επαφή μου με ένα virtual reality headset το οποίο αγόρασα λίγο καιρό πριν σκεφτώ το concept αυτό. Ωστόσο αρκετές ιδέες που το αποτελούν υπήρχαν ήδη στο μυαλό μου, πιθανότατα ως απόρροια λογοτεχνικών και ακόμα και video games επιρροών.\n-Κ.Μ.: Το συγκεκριμένο project είναι έμπνευση του Δημήτρη που έγραψε και το σενάριο, οπτικά φαντάζομαι ότι υπάρχουν πολλές επιρροές και από τους δυο γιατί ο τρόπος υλοποίησης του συγκεκριμένου πρότζεκτ απαιτούσε «ενστικτώδη” αντανακλαστικά.\nΕΡ: Πώς αντιδρούν τα ζευγάρια όταν τους προτείνετε κάτι αντίστοιχο;\n-Δ.Μ.: Πάντα παρατηρώ ανάμεικτα συναισθήματα ενθουσιασμού αλλά και ανησυχίας ότι δε θα καταφέρουν να αποδώσουν ικανοποιητικά. Το περίεργο είναι πως παρ’ όλο που έχω προτείνει κάποια ιδιαίτερα “καμμένα” (για το χώρο του γάμου) concepts, δεν άκουσα ποτέ κανένα παράπονο γι αυτό.\n-Κ.Μ.: Εξαρτάται, προσωπικά δεν το προτείνω γιατί θέλει καλές ικανότητες ερμηνείας και δύσκολα το συναντάς σε ζευγάρι γάμου, σε αντίθεση με τον Daniel και την Delia που η προσπάθεια τους ήταν πραγματικά εκπληκτική.\nΕΡ: Με ποιον κινηματογραφιστή θα θέλατε να συνεργαστείτε;\n-Δ.Μ.: Είναι τόσοι πολλοί και ταυτόχρονα τόσο διαφορετικοί, που δύσκολα μπορώ να επιλέξω έναν. Επειδή όμως πρέπει, αυτή την περίοδο θαυμάζω ιδιαίτερα τον Denis Villeneuve, τον οποίο και θεωρώ τον επόμενο μεγάλο δημιουργό του σινεμά και το Enemy ένα σύγχρονο αριστούργημα.\n-Κ.Μ.: Είναι πολλοί, βλέπεις δουλειές τους και πάντα κάτι παίρνεις μαζί σου, όπως Nolan, Villeneuve, Gavin O’Connor, Blomkamp αλλά και Michael Bay γιατί όσο και παρεξηγημένος να είναι – λόγω εμπορικότητας – έχει προσφέρει αρκετά ενδιαφέρον υλικό. Δεν μπορώ να πω ότι είναι ένας λοιπόν αγαπημένος μου σκηνοθέτης\nΕΡ: Ποιον διάσημο/διάσημη που είναι ανύπαντρος/η θα θέλατε να τραβήξετε το γάμο του/της;\n-Δ.Μ.: Δε το έχω σκεφτεί ποτέ, αλλά μιας που είναι και επίκαιρο, παντρεύεται ο Kit Harrington, o Jon Snow του Game Of Thrones και όπως διαβάζω θα υπάρχει και GOT-based θεματολογία στο event. Σαν οπαδός της σειράς, το βρίσκω πολύ ενδιαφέρον να ήμουν εκεί αν και πάντα θα είχα στο μυαλό μου τον “Κόκκινο Γάμο” (γέλια)\n-Κ.Μ.: Κανέναν, με ελκύουν οι γνήσιοι και ζεστοί άνθρωποι απ’ όπου και αν προέρχονται.\nΕΡ: Βλέπετε τηλεόραση;\n-Δ.Μ.: Παρακολουθώ τηλεόραση κατά το χρονικό διάστημα που μεσολαβεί από την εκκίνηση της συσκευής μέχρι το πάτημα του πλήκτρου “HDMI input”.\n-Κ.Μ. Χρησιμοποιώ την τηλεόραση μόνο για ταινίες, σειρές και playstation, τα τηλεοπτικά κανάλια διανύουν τον δικό τους μεσαίωνα…\nΕΡ: Αν δεν ήσουν κινηματογραφιστής/βιντεογράφος… τι θα ήθελες να ήσουν;\n-Δ.Μ.: Νομίζω πως θα είχα προχωρήσει πάρα πολύ στην ενασχόλησή μου με τη λογοτεχνία, αρκετά ίσως για να είναι κάτι παραπάνω από ένα χόμπι. Παρ’ όλα αυτά δεν αποκλείω και την περίπτωση να γινόμουν ψυχολόγος ελαφιών στα υψίπεδα της Μογγολίας!\n-Κ.Μ.: Αναμφίβολα… μουσικός!\nΕΡ: Ποια ταινία έχετε δει πάνω από 3 φορές;\n-Δ.Μ.: Πάρα πολλές και αναλόγως με την εκάστοτε χρονική περίοδο, τελείως “αντιφατικές” και δε μπορώ να επιλέξω μόνο μία. Ωστόσο αν μπορώ να επιλέξω την πιο πρόσφατη που πέρασε το φράγμα αυτό, αυτή είναι το Mother του Darren Aronofsky.\n-Κ.Μ.: Πολλές, από τις τελευταίες το Interstellar, το θεωρώ στο σύνολο του ένα αριστούργημα.\nΠροηγούμενο άρθρο «Τα χείλη θα πέσουν στο πάτωμα!» – 20 φωτο απ’το Instagram της Άννας Λορένη (και τα πιο WTF σχόλια που της κάνουν)\nΕπόμενο άρθρο Σε ποιες ταινίες είχαν δοθεί τα πρώτα βραβεία Όσκαρ (που τότε δε λεγόταν Όσκαρ);


Συχνές Ερωτήσεις | Mr & Mrs Pearl\nQ&A’s Λεύκανση Δοντιών\nΣτις όψεις ρητίνης/πορσελάνης γίνεται λεύκανση;\nQ&A’s Γενική Οδοντιατρική\nΤι μπορώ να κάνω σε περιπτώσεις έκτακτης ανάγκης; Έχω ανυπόφορο πόνο ή/και έχω πρηστεί.\nΣε περίπτωση οξέος πόνου που χρειάζεστε άμεση ιατρική καθοδήγηση παρακαλώ καλέστε στο ακόλουθο αριθμό για να σας δοθούν οι πρώτες κατευθύνσεις μέχρι την προσέλευση σας στο ιατρείο 2108948879. Για ώρες εκτός ωραρίου: 6971616149\nΕπηρεάζει η στοματική μας υγεία την γενική μας υγεία;\nΑπόλυτα! Οι σύγχρονες έρευνες τεκμηριώνουν την άρρηκτη σύνδεση μεταξύ στοματικής και γενικής υγείας. Οι έρευνες καταδεικνύουν πως η καλή στοματική υγεία μειώνει η και εξαλείφει τον κίνδυνο εμφάνισης άλλων νοσημάτων όπως καρδιαγγειακά, αυτοάνοσα και πολλά άλλα τα οποία βρίσκονται σε όξυνση στις μέρες μας.\nΜε πονάει κάποιο δόντι μου σποραδικά (μια με πιάνει, μια με αφήνει). Πρέπει να επισκεφθώ τον οδοντίατρο άμεσα?\nΑν εντοπίζεται πόνο σε κάποιο δόντι/α τότε η τερηδόνα είναι πιθανό να έχει προχωρήσει σε βαθύτερα της αδαμαντίνης (σμάλτο) στρώματα. Είναι επιτακτική ανάγκη η παρέμβαση του οδοντιάτρου το συντομότερο δυνατό, πριν φτάσουμε στο σημείο να γίνει συνεχής και ανυπόφορος ο πόνος, το οποίο θα σημαίνει πως πάμε σε διαδικασίες όπως η απονεύρωση ή ακόμα και στην χείριστη σε εξαγωγή.\nΤα δόντια μου έχουν μετατοπιστεί (στραβώσει). Τι συμβαίνει και πως μπορώ να το σταματήσω ή/και να το διορθώσω.\nΑν τα δόντια έχουν μετατοπιστεί πιθανότατα αυτό οφείλεται είτε σε υποτροπή ορθοδοντικής θεραπείας είτε σε περιοδοντική νόσο είτε στην ανατολή των φρονιμιτών. Και στις 3 περιπτώσεις χρειάζεται ο έλεγχος και η άμεση παρέμβαση από τον οδοντίατρο για να εξαλειφθεί το αίτιο. Οι αόρατοι νάρθηκες είναι η πιο σύγχρονη λύση για την επαναφορά των δοντιών στην σωστή θέση.\nΈχω μαύρα σφραγίσματα πρέπει τα αλλάξω;\nΤα μαύρα σφραγίσματα εμπεριέχουν υδράργυρο ο οποίος θεωρείται καρκινογόνος ουσία και απελευθερώνεται σταδιακά στην στοματική κοιλότητα. Πέραν αυτού διαστέλλονται προκαλώντας ρωγμές στα δόντια. Για αυτούς και όχι μόνο τους λόγους πρέπει να αλλάζονται με νέα λευκά σφραγίσματα ρητίνης.\nΠαρουσιάζω στοματική κακοσμία (χαλίτωση). Τι μπορώ να κάνω για να απαλλαγώ από αυτή;\nΗ κακοσμία του στόματος εφόσον δεν οφείλεται σε άλλα παθολογικά αιτία (νόσοι πεπτικού συστήματος κ.α.) μπορεί να αποδοθεί είτε σε νόσους του περιοδοντίου (ουλίτιδα, περιοδοντίτιδα) είτε σε ενεργές τερηδόνες είτε σε αποστήματα και συρίγγια. Επομένως για την αντιμετώπιση οποιουδήποτε από τα παραπάνω αιτία είναι αναγκαίος ο έλεγχος από τον ειδικό και η άμεση θεραπεία. Έτσι θα απαλλαγούμε από την κακοσμία εξαλείφοντας το αίτιο που την προκαλεί.\nΤα ούλα μου ματώνουν με το βούρτσισμα.\nΑν ματώνουν τα ούλα σας είτε κατά το βούρτσισμα είτε και χωρίς ερέθισμα, πιθανότατα φλεγμαίνουν (ουλίτιδα, περιοδοντίτιδα) και απαιτείται ενδελεχής καθαρισμός από τον οδοντίατρο.\nΤαλαιπωρούμε από πονοκεφάλους/ημικρανίες και νιώθω τους μυς του προσώπου μου κουρασμένους όταν ξυπνάω. Τι να κάνω? Σχετίζεται αυτό με τα δόντια;\nΠιθανότατα αντιμετωπίζετε αυτό που αποκαλείται ως σύνδρομο της κροταφογναθικής διάρθρωσης δηλαδή νοσεί η άρθρωση του στόματος. Αυτό εμφανίζεται σε άτομα που σφίγγουν ή τρίζουν τα δόντια τους κατά την διάρκεια του ύπνου ή και της ημέρας (βρουξισμός). Η θεραπεία είναι απλή και άμεση. Ο νάρθηκας βρυγμού (μασελάκι) που θα φοράτε κατά την διάρκεια της νύχτας θα δώσει άμεση ανακούφιση και σε βάθος χρόνου θα εξαλείψει όλα τα συμπτώματα.\nΕίμαι αθλητής/τρια και θέλω να προστατεύσω τα δόντια μου. Υπάρχει τρόπος να τα προστατευτώ από ρωγμές ή κατάγματα;\nΗ καλύτερη προστασία για τους αθλητές είναι ο αθλητικός νάρθηκας (μασελάκι). Κατασκευάζεται εύκολα και άμεσα και προσφέρει απόλυτη προστασία για τα δόντια.\nΈχω λευκά σφραγίσματα κάθε πότε θέλουν ανανέωση/αντικατάσταση;\nΤα λευκά σφραγίσματα έχουν μέσο όρο ζωής τα 3 χρόνια. Επομένως πρέπει να παρακολουθούνται ανά 6 μηνο και να συντηρούνται σωστά (λείανση/στίλβωση) από τον οδοντίατρο και όταν κριθεί σκόπιμο να ανανεώνονται με νέα.


Gravitysays_i | Athens Voice\nΞεκίνησαν πριν από 13 χρόνια από τους Μάνο Πατεράκη και Νίκο Ρέτσο στον Πειραιά. Συστήθηκαν με το «Roughest Sea» το 2007 στον Σείριο του Μάνου Χατζιδάκι. Το πρόσφατο «Quantum Unknown» είναι η τρίτη τους δουλειά, πάντα στη λογική των concept άλμπουμ, με το σχήμα να συναποτελείται από τους Mampre Kasardjian, Νίκο Σωτηρόπουλο, Κώστα Στεργίου, Βαγγέλη Κατσαρέλη. Οι Gravitysays_i συνδυάζουν prog rock, ηλεκτρονικά στοιχεία και παραδοσιακά όργανα σε ένα κατοχυρωμένο πλέον δικό τους ιδίωμα με μεσογειακό χρώμα και το χαρακτηριστικό τους σαντούρι στον ήχο. Λίγο πριν την παρουσίαση του «Quantum Unknown» στο Gagarin μάς μιλάνε «για την ολοκλήρωση του νέου τους μουσικού παζλ».\n3 άλμπουμ μέσα σε 9 χρόνια. Πότε αισθανθήκατε έτοιμοι για τη νέα κυκλοφορία σας;\nΤο «Quantum Unknown» ξεκίνησε να δημιουργείται με την κυκλοφορία του «The Figures». Ήταν η φυσική συνέχεια για μας, έχοντες την ανάγκη να διαφοροποιηθούμε από τον προκάτοχό του. Έτοιμοι αισθανθήκαμε μετά από αρκετό καιρό, είναι η αλήθεια, ως προς την κυκλοφορία του.\nTι βρίσκεται πίσω από τον τίτλο;\nΗ προσωπική ματιά.\nΠώς δημιουργήθηκαν τα 6 κομμάτια του άλμπουμ;\nΠροέκυψαν από πού μικρά «σωματίδια» έμπνευσης που μετουσιώθηκαν σε μουσική και λόγο. Η δημιουργία του άλμπουμ θυμίζει περισσότερο την ολοκλήρωση ενός παζλ.\nΠόσο διαφορετικά ή πιστά στη στούντιο ηχογράφηση παίζονται στα live;\nΌσο καλύτερα μπορούμε και μας επιτρέπουν οι συνθήκες. Η αλήθεια είναι ότι στο live μπορεί να λείπουν κάποιες λεπτομέρειες ή κάποιο sound design, όμως σίγουρα υπερισχύει η ενέργεια.\nΤι ετοιμάζετε οπτικά για τα live;\nΠρος το παρόν τίποτα ως προβολή. Θα αρκεστούμε στο lightshow.\nΠώς ισορροπείτε σαν σχήμα ανάμεσα στον ηλεκτρισμό και το ηλεκτρονικό στοιχείο, τον πειραματισμό και τη φόρμα, την παράδοση και το σήμερα;\nΌ,τι και να προκύπτει είναι αποτέλεσμα του ενστίκτου μας. Πάντα κάνουμε πειράματα με γνώμονα την αισθητική μας, περιμένοντας και εμείς το αποτέλεσμα. Τα ιδιώματα που υπάρχουν είναι οι καταβολές μας και η αισθητική μας πορεία ως δέκτες πρώτα και μετά ως δημιουργοί.\nΜε ποια ονόματα αισθάνεστε ότι συνομιλείτε στη μουσική ιστορία σαν ένα είδος επιρροής ή αναφοράς;\nΔεν θα το λέγαμε συνομιλία και ούτε διαρκή επιρροή πάνω μας. Σίγουρα ακούσματα κυρίως της νεανικής μας ηλικίας έχουν αφήσει αποτυπώματα. Pink Floyd, Kate Bush, Μάνος Χαζιδάκις, Λένα Πλάτωνος, Radiohead, Pearl Jam, Ennio Morricone είναι κάποια από αυτά.\nΤι άλλο κάνουν παράλληλα τα μέλη των Gravity, όταν δεν γράφουν/παίζουν μαζί μουσική;\nΌ,τι μπορούν για να επιβιώσουν!\nΠώς επιδρά πάνω σας το σκηνικό της κρίσης ως καλλιτέχνες;\nΌπως επιδρά και σε όλους. Όλα γίνονται πια πιο δύσκολα. Μας αρκεί το έργο μας να φτάσει στα αυτιά αυτών που διψάνε για μουσική.\nTι ξεχωρίζετε από τη φετινή εγχώρια και διεθνή δισκογραφική χρονιά;\nΤο «A Moon Shaped Pool» των Radiohead από διεθνή και το «XI» των Than.eye από εγχώρια.\nΈχετε σκεφτεί θεατρική ή κινηματογραφική χρήση του έργου σας;\nΝαι και πιθανά θα γίνει κάποια στιγμή.\nΤι ακολουθεί; Θα περιμένουμε πολύ για το επόμενο βήμα;\nΚαι εμείς έχουμε την ίδια απορία…\nInfo: Gagarin 205, Λιοσίων 205, Μετρό Αττική. Έναρξη 21.00. Είσοδος €10, 12 (ταμείο). Προπώληση: viva.gr, Public, SevenSpots, Media Markt, Reload, Ευριπίδης. Στις 9/12.\nTo «Quantum Unknown» κυκλοφορεί από την Inner Ear.


Σε θέση barista και delivery… τα ρομπότ στο Ντουμπάι - "Μικρά κ' Περίεργα" - Νέα Κρήτη\nΤώρα διαβάζετε: Σε θέση barista και delivery… τα ρομπότ στο Ντουμπάι\nΣε θέση barista και delivery… τα ρομπότ στο Ντουμπάι\n«Εάν θέλεις μια αληθινή ανέπαφη εμπειρία παράδοσης, πρέπει να διαλέξεις την επιλογή ρομποτικής παράδοσης»\nΚαθώς η επιστημονική φαντασία γίνεται πραγματικότητα, τα ρομπότ μπαίνουν όλο και περισσότερο στην καθημερινότητά μας.\nΜια ρομποτική επανάσταση συμβαίνει στους δρόμους και τα καφέ του Ντουμπάι.\nΤο Ρόμπο Καφέ βρίσκεται στο κέντρο του Ντουμπάι και προσφέρει μειωμένη ανθρώπινη επαφή. Με 3 μεγάλα ρομπότ να φτιάχνουν καφέ, φαγητό αλλά και ποτό με σερβιτόρους ρομπότ να την πηγαίνουν στα τραπέζια των πελατών.\nΕνώ παράλληλα να χρησιμεύουν και ως διανομείς φαγητού και δεμάτων μειώνοντας την πιθανότητα κυκλοφοριακής συμφόρησης σε σχέση με τα μηχανάκια των διανομέων που είναι στο δρόμο. Αυτό συνεπάγεται και μειωμένη μόλυνση σε σχέση με την κατανάλωση καυσίμων.\nΣτο τομέα της αισθητικής δημιούργησαν μικροτσίπ μανικιούρ. Η ιδέα ξεκίνησε αφού ξεκίνησε η πανδημία καθώς λαμβάνει υπόψη την κοινωνική αποστασιοποίηση.\nΤοποθετείται κάτω από το βερνίκι νυχιών και οι πελάτισσες το χρησιμοποιούν στους λογαριασμούς κοινωνικής δικτύωσης ακόμα και σε επαγγελματικές περιπτώσεις. Έχοντας την προσδοκία να αντικαταστήσει κάποια στιγμή τις πιστωτικές κάρτες και τους κωδικούς πρόσβασης.\nΗ εξέλιξη της τεχνητής νοημοσύνης και των ρομπότ κάνει ευκολότερη την καθημερινότητά μας. Στο μέλλον καθημερινές δουλειές όπως το καθάρισμα του σπιτιού, το πότισμα του κήπου ή απλά η παρασκευή μιας κούπας καφέ θα μπορούν να γίνουν αυτόματα. Και αυτό θα είναι μόνο η αρχή, στον κλάδο της ρομποτικής, υπάρχει μεγάλη αδημονία για το τι μπορούν να πετύχουν στο εγγύς μέλλον.


Φωτιά στην Μεταμόρφωση: Τοξική «βόμβα» στην Αττική - Ποιες περιοχές έπνιξε ο επικίνδυνος καπνός\n07:58 17 Αυγούστου 2020 17 Αυγούστου 2020\nΤοξικός και επικίνδυνος καπνός κάλυψε όλο τον ουρανό της Αττικής το πρωί του περασμένου Σαββάτου, μετά μεγάλη φωτιά που ξέσπασε -άγνωστο ακόμη γιατί- σε εργοστάσιο ανακύκλωσης πλαστικών στη Μεταμόρφωση Αττικής, με την Πυροσβεστική να κινητοποιείται άμεσα στο σημείο.\nΣυνολικά επιχείρησαν δίπλα στον παράδρομο της Εθνικής, μεταξύ του 12ου και του 13ου χιλιομέτρου, μετά την έξοδο για Μεταμόρφωση, 49 πυροσβέστες, μία ομάδα πεζοπόρου τμήματος της 1ης ΕΜΑΚ από την Ελευσίνα, με 14 οχήματα, δύο ελικόπτερα, καθώς και εθελοντές πυροσβέστες και υδροφόρες ΟΤΑ.\nΤο έργο των πυροσβεστικών δυνάμεων συντόνισε ο αρχηγός του Π.Σ. αντιστράτηγος Στέφανος Κολοκούρης, ενώ στον τόπο της πυρκαγιάς βρέθηκε και ο γενικός γραμματέας Πολιτικής Προστασίας, Βασίλης Παπαγεωργίου, για το συντονισμό των φορέων στις περιπτώσεις που κρίθηκε απαραίτητο. Μετά από λίγες ώρες οι πυροσβέστες κατάφεραν να οριοθετήσουν την πυρκαγιά και να μην επεκταθεί στα γύρω κτίρια.\nΟπως έγινε γνωστό από την Πυροσβεστική, αναπτύχθηκε τεράστιο θερμικό φορτίο λόγω της καύσιμης ύλης, κάτι που σημαίνει ότι θα χρειαστεί πολύς χρόνος για να τεθεί υπό πλήρη έλεγχο η πυρκαγιά.\nΤο μεγαλύτερο πρόβλημα από την πυρκαγιά ήταν ο πυκνός τοξικός καπνός και η ατμοσφαιρική ρύπανση από τα καιόμενα πλαστικά. Το μεσημέρι του Σαββάτου εστάλη μήνυμα από το «112» στους κατοίκους των περιοχών της Αττικής, 2 χιλιόμετρα γύρω από το κτίριο που φλέγεται, ενώ το έλαβαν και κάποιοι λόγω κεραιών κινητής τηλεφωνίας σε πιο απομακρυσμένες περιοχές.\nΤο μήνυμα ζητούσε από τους πολίτες να λάβουν άμεσα μέτρα προκειμένου να προστατευθούν από τις τοξικές επιπτώσεις και τα προβλήματα από τον καπνό. Μάλιστα, η Γενική Γραμματεία Πολιτικής Προστασίας εξέδωσε και οδηγίες. «Κλείστε όλα τα παράθυρα και τις πόρτες. Αποφύγετε τις μετακινήσεις. Πυρκαγιά σε εργοστάσιο πλαστικών στην περιοχή σας, επικίνδυνοι καπνοί. Η εισπνοή καπνού μπορεί να είναι επικίνδυνη», ανέφερε στο μήνυμά της η Γενική Γραμματεία Πολιτικής Προστασίας.\nΤην ίδια ώρα, η Περιφέρεια Αττικής και ο περιφερειάρχης Γιώργος Πατούλης απευθύνθηκαν στο Ινστιτούτο Ερευνών Περιβάλλοντος του Εθνικού Αστεροσκοπείου Αθηνών ζητώντας να αποστείλει στοιχεία σχετικά με το πώς διακυμαίνεται η ρύπανση της ατμόσφαιρας.\n– Στο βόρειο, ανατολικό και κεντρικό τμήμα του Λεκανοπεδίου δεν καταγράφηκε κάποια επιβάρυνση στην ποιότητα της ατμόσφαιρας.\n– Στο δυτικό-νοτιοδυτικό τμήμα του Λεκανοπεδίου καταγράφηκαν ελαφρώς αυξημένα επίπεδα μετά τις 9 το πρωί. Ενδεικτικά στις περιοχές Χαϊδαρίου και Κερατσινίου, η μέση συγκέντρωση για το διάστημα 9:00-17:00 ήταν κατά περίπου 40% αυξημένη σε σχέση με το σταθμό του ΕΑΑ στο Θησείο.\n– Επιπλέον, σε θέση μέτρησης πλησίον της Εθνικής Οδού Αθηνών-Λαμίας, στο ύψος του Περιστερίου, καταγράφηκαν αυξημένα επίπεδα ιδίως μετά τις 15:00, τα οποία πιθανώς επηρεάζονται και από σχετικές κυκλοφοριακές ρυθμίσεις.\nΠαράλληλα, στελέχη της Πυροσβεστικής έκαναν συστάσεις σε όλους τους πολίτες οι οποίοι διαμένουν στις κοντινές περιοχές, όπου κατευθυνόταν ο καπνός, μέχρι αργά χθες το βράδυ, να μένουν στα σπίτια τους, με καλά κλεισμένα όλα τα ανοίγματα, να επικοινωνούν με γιατρό αν δεν νιώθουν καλά και όσοι κινούνται στους δρόμους να αποφεύγουν τον καπνό.\nEuropa League: Στον τελικό με ανατροπή η Σεβίλη – 2-1 τη Μάντσεστερ Γιουνάιτεντ\nΚορωνοϊός: Σε διπλό μέτωπο η επιχείρηση «επιστροφή» – Επέκταση μέτρων σε εστίες ανάφλεξης και σύσταση για οικειοθελή καραντίνα


180MOIRES: «Αμαρτωλό» μασάζ σε ινστιτούτο στη Θεσσαλονίκη\n«Αμαρτωλό» μασάζ σε ινστιτούτο στη Θεσσαλονίκη\nΕρωτικές περιπτύξεις πίσω από τις παρεχόμενες υπηρεσίες\nΣτη σύλληψη ενός 25χρονου και μιας 41χρονης προχώρησαν άνδρες του Τμήματος Ηθών στη Θεσσαλονίκη οι οποίοι χρησιμοποιούσαν ως «βιτρίνα» για την παροχή ερωτικών υπηρεσιών στους πελάτες τους ένα ινστιτούτο μασάζ στην Καλαμαριά.\nΟ 25χρονος συνιδιοκτήτης της επιχείρησης κανόνιζε επ' αμοιβή ερωτικά ραντεβού με τη συνεργασία της 41χρονης ιδιοκτήτριας και ωθούσαν στην πορνεία 24χρονη Ουκαρνή υπάλληλό τους, παραχωρώντας κατάλληλα διαμορφωμένο χώρο για την έκδοση της στους πελάτες.\nΑπό την πλευρά της, η υπάλληλος παρείχε ερωτικές υπηρεσίες, σε επιλεγμένους πελάτες του «Ινστιτούτου», χωρίς να έχει υποβληθεί στις απαραίτητες εξετάσεις και χωρίς να είναι εφοδιασμένη με τη σχετική άδεια.\nΗ αστυνομία συνέλαβε επίσης και μια 39χρονη Βουλγάρα, η οποία εργαζόταν ως φυσιοθεραπεύτρια στο συγκεκριμένο Ινστιτούτο, χωρίς να διαθέτει την απαιτούμενη άδεια ασκήσεως επαγγέλματος.\nΑναρτήθηκε από Unknown στις 12:37\nΔΙΚΗΓΟΡΟΣ Θ. Καμπαγιάννης: «Δίκαιη και νόμιμη οποιαδήποτε συνάθροιση την 6η Δεκέμβρη για τον Γρηγορόπουλο...»


Τα SOS των φορολογικών δηλώσεων | Documento\nΔιαβάζετε: ΤΑ SOS ΤΩΝ ΦΟΡΟΛΟΓΙΚΩΝ ΔΗΛΩΣΕΩΝ\nΠερίπου 180.000 φορολογούμενοι έχουν υποβάλει μέχρι στιγμής τη φορολογική τους δήλωση για τα εισοδήματα, με τον μέσο φόρο να ανέρχεται στα 1.900 ευρώ. Ηδη οι φοροτεχνικοί κρούουν τον κώδωνα του κινδύνου στους φορολογούμενους, όσο είναι ακόμη νωρίς, αφού το Taxis υποδέχεται τις φορολογικές δηλώσεις από τις αρχές Απριλίου και η πλατφόρμα αναμένεται να κλείσει στο τέλος Ιουνίου.\nΠου σημαίνει ότι οι φορολογούμενοι θα έχουν τη δυνατότητα τροποποιητικών δηλώσεων για τη διόρθωση τυχόν λαθών. Σε κάθε περίπτωση το ενδιαφέρον εστιάζεται στις ξεχωριστές δηλώσεις που έχουν τη δυνατότητα να καταθέτουν από φέτος τα ζευγάρια, στα εισοδήματα από τις βραχυπρόθεσμες μισθώσεις τύπου Airbnb, στα ανείσπρακτα ενοίκια και στους φιλοξενούμενους.\nΕκκαθάριση και ζευγάρια\nΥποχρέωση καταβολής (χρεωστικό υπόλοιπο) ή δικαίωμα επιστροφής φόρου (πιστωτικό υπόλοιπο) μπορεί να προκύψει από την εκκαθάριση της δήλωσης. Τονίζεται ότι η καταβολή του φόρου γίνεται σε τρεις ισόποσες διμηνιαίες δόσεις, από τις οποίες η πρώτη καταβάλλεται μέχρι τις 31 Ιουλίου, η δεύτερη μέχρι τις 30 Σεπτεμβρίου και η τελευταία μέχρι τις 29 Νοεμβρίου.\nΑπό το φορολογικό έτος 2018 και μετά στις περιπτώσεις κοινής δήλωσης συζύγων η βεβαίωση φόρου ή η επιστροφή φόρου, κατά περίπτωση, αφορά τον κάθε σύζυγο χωριστά και δεν θα γίνεται συμψηφισμός μεταξύ χρεωστικού και πιστωτικού ποσού μεταξύ των συζύγων.\nΔηλαδή στις κοινές δηλώσεις συζύγων η εκτύπωση του εκκαθαριστικού θα γίνεται με τους κωδικούς πρόσβασης κάθε συζύγου και σε περίπτωση που η σύζυγος δεν διαθέτει κωδικούς πρόσβασης στο Taxisnet οι πράξεις προσδιορισμού φόρου θα εκτυπώνονται με τους κωδικούς του συζύγου. Αν προκύψει πιστωτικό υπόλοιπο, θα επιστραφεί μέσω τράπεζας. Τονίζεται ότι αν το επιστρεφόμενο ποσό προέρχεται από προκαταβολή προηγούμενου έτους που δεν εξοφλήθηκε, καθώς και αν υπάρχει οποιαδήποτε οφειλή στο δημόσιο ή σε οργανισμούς κοινωνικής ασφάλισης, η επιστροφή του φόρου (πιστωτικού υπολοίπου) θα συμψηφιστεί.\nΕπισημαίνεται επίσης ότι δεν βεβαιώνεται φόρος που δεν υπερβαίνει τα τριάντα ευρώ ανά σύζυγο, ενώ δεν επιστρέφεται ποσό φόρου μικρότερο των πέντε ευρώ ανά σύζυγο. Η πληρωμή του φόρου γίνεται σε όλες τις τράπεζες και τα ΕΛΤΑ με τη χρήση του μοναδικού κωδικού –ο οποίος ονομάζεται ταυτότητα οφειλής (ΤΟ)– και καταβάλλεται είτε το σύνολο είτε μέρος της οφειλής ή των δόσεων αποπληρωμής αυτής. Ο εν λόγω κωδικός ακολουθεί την οφειλή μέχρι την εξόφλησή της.\nΟ πρόεδρος της ομοσπονδίας φοροτεχνικών Β. Καμπάνης τονίζει ότι φέτος ιδιαίτερα προσεκτικοί θα πρέπει να είναι και οι ιδιοκτήτες ακινήτων με εισοδήματα από βραχυχρόνιες μισθώσεις. Και αυτό καθώς τα εισοδήματα του 2018 μπαίνουν στο στόχαστρο των ελεγκτικών αρχών. Σημειώνεται ότι τα εισοδήματα από την ανωτέρω πηγή υπολογίζονται σε 1,9 δισ. ευρώ, ενώ από τους πρώτους ελέγχους της εφορίας φάνηκε ότι το μέσο εισόδημα υπολογίζεται σε 23.000 ευρώ. Οπως και να ’χει, οι φορολογούμενοι πρέπει να προσέξουν:\nΕξοδα από χρήση καρτών: Στους κωδικούς 049-050 «Δαπάνη αγοράς αγαθών και παροχής υπηρεσιών» αναγράφονται από τους μισθωτούς, τους συνταξιούχους και τους κατ’ επάγγελμα αγρότες τα χρηματικά ποσά των δαπανών για αγορές αγαθών και παροχή υπηρεσιών που πλήρωσαν το 2018 με πλαστικό χρήμα ή μέσω e-banking ή ηλεκτρονικού πορτοφολιού για τη διατήρηση της μείωσης φόρου των 1.900-2.100 ευρώ, η οποία ισοδυναμεί με αφορολόγητο όριο 8.636-9.545 ευρώ. Το ελάχιστο συνολικό ποσό των δαπανών που κατοχυρώνουν την έκπτωση φόρου προσδιορίζεται ως ποσοστό επί του ατομικού –δηλωθέντος ή τεκμαρτού– φορολογητέου εισοδήματος, ως εξής:\nMισθοί – συντάξεις: Τα εισοδήματα από μισθούς και συντάξεις είναι και φέτος προσυμπληρωμένα. Δυνατότητα διόρθωσης δεν υπάρχει. Αν εμφανίζεστε να έχετε εισπράξει εισοδήματα που δεν έχουν καταβληθεί, η μόνη λύση είναι να επικοινωνήσετε με τον εργοδότη και να ζητήσετε να σας προσαρμόσει τις απολαβές στα πραγματικά δεδομένα. Αν αρνηθεί, θα πρέπει να κάνετε δήλωση με «επιφύλαξη».\nΦιλοξενούμενοι: Οι φορολογούμενοι που φιλοξενούν στην κατοικία τους συγγενή ή φίλο θα πρέπει υποχρεωτικά να συμπληρώσουν τον 007-008 και να γράψουν τον ΑΦΜ του προσώπου που φιλοξενούν, όπως και το διάστημα για το οποίο πρόσφεραν φιλοξενία μέσα στο 2018. Ετσι θα καταστεί δυνατή η διασταύρωση ανάμεσα στη δήλωση του παρέχοντος τη φιλοξενία και του φιλοξενούμενου.


Με λαμπρότητα η Εορτή της Παναγίας της Μυρτιδιώτισσας στο Μαλαντρένι - Παραπολιτικά Αργολίδα\nHome » ΘΡΗΣΚΕΥΤΙΚΑ » ΜΑΛΑΝΤΡΕΝΙ » Με λαμπρότητα η Εορτή της Παναγίας της Μυρτιδιώτισσας στο Μαλαντρένι\nΜε λαμπρότητα η Εορτή της Παναγίας της Μυρτιδιώτισσας στο Μαλαντρένι\n9/23/2018 11:45:00 μ.μ.\nΑκολούθησε Μέγας Αρχιερατικός Εσπερινός μετά Αρτοκλασίας και θείου Κηρύγματος χοροστατούντος του Μητροπολίτη Θηβών Γεωργίου.\nΤο Ιερό Παρεκκλήσιο της Παναγίας μοναδικό σε όλη την Αργολίδα, βρίσκεται πάνω σε λόφο κι η θέα είναι πανοραμική. Στο τέλος του εσπερινού ο εφημέριος του Ιερού ναού Αγίου Αθανασίου Μαλανδρενίου π. Ευάγγελος Πολυχρονόπουλος, ευχαρίστησε τον Μητροπολίτη Αργολίδος Νεκτάριο καθώς και τον Μητροπολίτη Θηβών για την τιμή που έκαναν να παραβρεθούν στο ορεινό χωριό του Μαλανδρενίου, καθώς και τους εφημέριους του Ιερού ναού Θεομάνας Νέας Κίου π. Δημοσθένη και π. Ηλία Γάτσιο για την μεταφορά της θαυματουργής εικόνας.\nΣτον πανηγυρικό εσπερινό παραβρέθηκαν οι βουλευτές Αργολίδος Γ. Ανδριανός και Γ. Μανιάτης, ο Δήμαρχος Άργους Μυκηνών Δ.Καμπόσος, ο αντιπεριφερειάρχης Αργολίδος Α. Χειβιδόπουλος, οι αντιδήμαρχοι Δ. Κρίγγος και Ν. Γκαβούνος, η θεματική αντιπεριφερειάρχης Ε. Παναγιωτοπούλου, ο περιφερειακός σύμβουλος Β. Σιδέρης, η πολιτευτής Σόνια Ταντάρου Κρίγου, ο τέως δήμαρχος Νέας Κίου Γιώργος Μανινής κ.ά.\nPosted by Αναστασία Χαβιαρά at 9/23/2018 11:45:00 μ.μ.


Εργασία Εργασιακό νομοσχέδιο: Με ατομικές συμβάσεις η διευθέτηση του χρόνου εργασίας\nΧρόνος εργασίας που θα ρυθμίζεται με ατομική σύμβαση. Απασχόληση και το σαββατοκύριακο χωρίς μισθολογική προσαρμογή. Είναι μερικές μόνο από τις βασικές αλλαγές που πρόκειται να ενσωματωθούν στο νομοσχέδιο για τα εργασιακά, που ετοιμάζεται να φέρει στη Βουλή η Κυβέρνηση. Κορυφαία αλλαγή, αναμένεται να είναι το δικαίωμα υπογραφής ατομικής σύμβασης που θα «ρυθμίζει» το χρόνο εργασίας του κάθε εργαζόμενου. Είναι σαφές ότι πρόκειται για ένα μέτρο που οδηγεί στην ουσιαστική κατάργηση του οκταώρου, αφού θα μπορεί ο εργοδότης να πιέσει τον εργαζόμενο για περισσότερες ώρες δουλειάς σε χρονικές περιόδους που θα υπάρχει η σχετική ανάγκη, με την «υπόσχεση» της μελλοντικής μείωσης των ωρών απασχόλησης. Ουσιαστικά με την χρήση των ατομικών συμβάσεων εργασίας καταργούνται εμμέσως πλην σαφώς, οι συμφωνίες με συλλογικές διαπραγματεύσεις, άρα στο εξής οι εργαζόμενοι θα διαπραγματεύονται κατά μόνας βασικές συνιστώσες των όρων εργασίας τους. Έτσι, γενικεύεται η ελαστική και κατά συνέπεια, η φθηνή εργασία, με ό,τι αυτό συνεπάγεται για τη δυσμενή θέση που θα βρίσκονται στο εξής όλοι οι εργαζόμενοι…\nΗ τομεάρχης Εργασίας του ΣΥΡΙΖΑ δηλώνει ότι «η κυβέρνηση ότι θα μας βρει αποφασιστικά απέναντι στη Βουλή και στην κοινωνία, στο πλευρό των εργαζομένων για την υπεράσπιση του μόχθου και των δικαιωμάτων τους.» Παρέμβαση στο θέμα έγινε και από το ΚΙΝΑΛ που κάνει λόγο για «κατάργηση της συλλογικής διαπραγμάτευσης, απροστάτευτος ο εργαζόμενος απέναντι στην εργοδοτική αυθαιρεσία. Με το ωράριο εργασίας και τη ζωή του να γίνεται λάστιχο. Χωρίς κανόνες ακόμη και για το Σαββατοκύριακο!!! Δεκάωρη δουλειά και απλήρωτες υπερωρίες. Το σχέδιο Ανάκαμψης της ΝΔ στηρίζεται στη φθηνή και απαξιωμένη εργασία. Το βάρος της κρίσης θα το πληρώσουν πάλι οι πιο αδύναμοι. Για τον κ. Μητσοτάκη οι δίκαιες αμοιβές θεωρούνται αντιπαραγωγικές και αντιαναπτυξιακές.»\nΠροηγούμενο άρθροΟΑΕΔ: Το α’ τρίμηνο δημιουργήθηκαν 6.136 νέες θέσεις εργασίας\nΕπόμενο άρθροVoucher για tablet και laptop σε μαθητές και φοιτητές: Άνοιξε η πλατφόρμα για την «Ψηφιακή Μέριμνα»


5 συμβουλές για την αποφυγή των ραγάδων κατά την διάρκεια της εγκυμοσύνης - Δ.Υ.Ο\n5 συμβουλές για την αποφυγή των ραγάδων κατά την διάρκεια της εγκυμοσύνης\nΟι ραγάδες είναι βαθουλωτές, συχνά κάθετες γραμμές στο δέρμα σας που μπορεί να εμφανιστούν σε μια σειρά χρωμάτων από μωβ έως ροζ και ανοιχτό γκρι. Μπορεί να σκέφτεστε τις ραγάδες μόνο στην περιοχή που θα τεντωθεί κατά τη διάρκεια της εγκυμοσύνης: τη μέση σας. Ωστόσο, μπορούν επίσης να εμφανιστούν στα πόδια, τους γοφούς, το στήθος, τον πυθμένα ή τους μηρούς σας, σύμφωνα με το άρθρο της ιστοσελίδας The woman’s Clinic.\nΟρισμένοι παράγοντες κινδύνου περιλαμβάνουν το υπερβολικό βάρος και το οικογενειακό ιστορικό ραγάδων. Ενώ το 50-90% των εγκύων γυναικών εμφανίζουν κάποια στιγμή ραγάδες κατά τη διάρκεια της εγκυμοσύνης, πολλές από αυτές θα ξεθωριάσουν με την πάροδο του χρόνου και θα γίνουν λιγότερο εμφανείς. Ακόμη και αν είστε πιο επιρρεπείς στο να τις αποκτήσετε, μπορείτε να ακολουθήσετε αυτά τα 5 βήματα για να αποφύγετε τις ραγάδες κατά την εγκυμοσύνη.\nΗ διατήρηση μιας υγιεινής, ισορροπημένης διατροφής είναι υψίστης σημασίας για την ανάπτυξη του μωρού σας. Επιπλέον, οι ραγάδες μπορεί να εμφανιστούν απλώς επειδή σας έλειπαν ορισμένα απαραίτητα θρεπτικά συστατικά. Οι βιταμίνες C, E, D και ψευδάργυρος είναι μερικά από τα κρίσιμα στοιχεία μιας ισορροπημένης διατροφής κατά την εγκυμοσύνη που μπορούν να βοηθήσουν στην πρόληψη των ραγάδων. Η λήψη μιας προγεννητικής βιταμίνης μπορεί επίσης να σας βοηθήσει να βεβαιωθείτε ότι αυτοί οι καθημερινοί στόχοι επιτυγχάνονται, και ο γυναικολόγος σας μπορεί να σας παράσχει κάποια καθοδήγηση για να σας βοηθήσει να βρείτε την καλύτερη προγεννητική βιταμίνη με τις συνιστώμενες ποσότητες θρεπτικών συστατικών.\nΗ εξασφάλιση της κατανάλωσης κατάλληλης ποσότητας πρωτεΐνης είναι ένα άλλο κλειδί προς την κατεύθυνση της πρόληψης των ραγάδων. Προκειμένου να επιτύχετε τον ημερήσιο στόχο σας για την κατανάλωση των κατάλληλων ποσοτήτων θρεπτικών τροφίμων, θα πρέπει να προσπαθήσετε να τρώτε μια ποικιλία από κάθε ομάδα τροφίμων . Τα δημητριακά, τα φρούτα και τα λαχανικά, τα γαλακτοκομικά προϊόντα και οι πηγές πρωτεΐνης αποτελούν αυτές τις ομάδες. Ένα παράδειγμα ισορροπημένου γεύματος θα μπορούσε να είναι ένα μπούτι κοτόπουλου, μια γλυκοπατάτα ή μια φέτα ψωμί ολικής άλεσης και μπρόκολο με τυρί.\nΗ κατανάλωση αρκετού νερού είναι ευεργετική κατά τη διάρκεια της εγκυμοσύνης για πολλούς λόγους. Το νερό βοηθά στη μεταφορά θρεπτικών συστατικών σε εσάς και στο αναπτυσσόμενο έμβρυο. Μπορεί επίσης να βοηθήσει στην πρόληψη της λοίμωξης του ουροποιητικού συστήματος (UTI), η οποία είναι συχνή κατά τη διάρκεια της εγκυμοσύνης. Επιπλέον, ένα σωστό επίπεδο ενυδάτωσης μπορεί να βοηθήσει στην κόπωση, να αποτρέψει το πρήξιμο και ακόμη και να ανακουφίσει από την πρωινή ναυτία. Στην πραγματικότητα, αν αφυδατωθείτε κατά τη διάρκεια της εγκυμοσύνης, τότε μπορεί να αντιμετωπίσετε πονοκεφάλους, ναυτία και κράμπες. Ωστόσο, αν είστε καλά ενυδατωμένες, αυτό σημαίνει ότι και το δέρμα σας είναι καλά ενυδατωμένο και μάλιστα πιο μαλακό. Με απλά λόγια, το πιο μαλακό δέρμα είναι λιγότερο πιθανό να αναπτύξει ραγάδες από ό,τι το ξηρό, τραχύ δέρμα.\nΠάρτε βάρος με ρυθμό εγκεκριμένο από το γιατρό\nΑναμφισβήτητα ο καλύτερος τρόπος για να αποφύγετε τις ραγάδες είναι να μην παίρνετε βάρος γρήγορα, καθώς οι ραγάδες εμφανίζονται όταν το δέρμα διαχωρίζεται γρήγορα. Υπάρχουν πολλές απόψεις σχετικά με το πόση αύξηση βάρους είναι κατάλληλη κατά τη διάρκεια της εγκυμοσύνης. Παρόλο που στην πραγματικότητα δεν πρέπει να τρώτε για δύο, μπορείτε να αυξήσετε τις θερμίδες σας. Η εύρεση της ισορροπίας για το πόσο περισσότερο πρέπει να τρώτε, χωρίς να το παρακάνετε, είναι σίγουρα εφικτή.\nΜιλήστε με το γιατρό σας για το τι είναι καλύτερο για εσάς, καθώς η συνολική αύξηση βάρους μπορεί να είναι διαφορετική για κάθε άτομο. Ο αριθμός αυτός θα κυμαίνεται μεταξύ 25-35 κιλών για τους περισσότερους ασθενείς . Ωστόσο, ο ιδανικός αριθμός αύξησης του βάρους σας μπορεί να κυμαίνεται ανάλογα με το αν είστε υπέρβαρη ή λιποβαρής κατά την έναρξη της εγκυμοσύνης.\nΑπορροφήστε λίγη ηλιοφάνεια\nΗ βιταμίνη D μπορεί επίσης να σας βοηθήσει να αποφύγετε τις ραγάδες κατά τη διάρκεια της εγκυμοσύνης. Είναι εξαιρετικά σημαντικό να είστε προσεκτικοί όταν εκτίθεστε στο άμεσο ηλιακό φως, ειδικά κατά τη διάρκεια της εγκυμοσύνης. Το δέρμα σας τείνει να είναι πιο ευαίσθητο κατά τη διάρκεια της εγκυμοσύνης. Θα πρέπει επίσης να είστε προσεκτικές ώστε να μην υπερθερμανθείτε ή να μην αφυδατωθείτε.\nΈχοντας αυτό κατά νου, λίγα λεπτά στον ήλιο εδώ και εκεί κατά τη διάρκεια της εγκυμοσύνης σας μπορούν να σας δώσουν ακριβώς την ώθηση της βιταμίνης D που χρειάζεστε για να σας βοηθήσουν να αποφύγετε τις ραγάδες.\nΆμεση αντιμετώπιση νέων ραγάδων\nΕάν εμφανιστούν ραγάδες, τότε μπορείτε ακόμα να δράσετε γρήγορα για να τις αντιμετωπίσετε. Στην αγορά διατίθενται πολλές κρέμες και λοσιόν που βοηθούν στην ελαχιστοποίηση της εμφάνισής τους.\nΤα συστατικά στις δημοφιλείς λοσιόν για τη θεραπεία των ραγάδων κυμαίνονται από βιταμίνη Ε έως υαλουρονικό οξύ, καθώς και βούτυρο καριτέ και βούτυρο κακάο. Ο γιατρός σας μπορεί επίσης να σας βοηθήσει να προσδιορίσετε καλύτερα τι μπορεί να προκαλεί τις ραγάδες και να σας καθοδηγήσει σχετικά με τις επιλογές θεραπείας.


Αυστραλία, Ινδονησία και Νότια Αφρική κρύβουν στοιχεία για τις εκπομπές άνθρακα - Ecozen\nΑρχική Ειδήσεις Αυστραλία, Ινδονησία και Νότια Αφρική κρύβουν στοιχεία για τις εκπομπές άνθρακα\nΑυστραλία, Ινδονησία και Νότια Αφρική κρύβουν στοιχεία για τις εκπομπές άνθρακα\n10 Νοεμβρίου 2016 - 07:30\nΗ Αυστραλία αρνείται να συνεργαστεί και να γνωστοποιήσει τις λεπτομέρειες της λογιστικής που χρησιμοποιεί για τη μέτρηση των εκπομπών διοξειδίου του άνθρακα, παρά τις επανειλημμένες εκκλήσεις των Ηνωμένων Εθνών, δήλωσε η επικεφαλής του Προγράμματος Περιβάλλοντος των Ηνωμένων Εθνών (UNEP).\nΣτα πλαίσια της δημοσίευσης της έκθεσης του UNEP για τις εκπομπές, η Τζάκλιν ΜακΓκλέιντ δήλωσε ότι δεν είναι σε θέση να βγάλει κάποιο συμπέρασμα για το αν η Αυστραλία βρίσκεται σε καλό δρόμο ώστε να εκπληρώσει τις δεσμεύσεις των κλιματικών συμφωνιών.\nΌπως και το περασμένο έτος, η κυβέρνηση της Αυστραλίας ισχυρίζεται ότι έχει ακυρώσει άδειες για σταθμούς παραγωγής ενέργειας με καύση άνθρακα, αλλά δεν δημοσιεύει τα στοιχεία. Αυτό υποδηλώνει ότι έως και 15 έργα άνθρακα παραμένουν επίσημα μέρος των μελλοντικών ενεργειακών σχεδίων της Αυστραλίας.\n«Πρόκειται μια διαδικασία που διαρκεί για μεγάλο χρονικό διάστημα προτού επιβεβαιωθεί ότι αυτοί οι 15 νέοι σταθμοί δεν θα κατασκευαστούν. Μέχρι να επιβεβαιωθεί επίσημα ότι σταμάτησε η κατασκευή τους, θα τους συμπεριλαμβάνουμε στους υπολογισμούς», δήλωσε η ΜακΓκλέιντ.\nΑπό την ομάδα G20, οι μόνες άλλες χώρες που παρέχουν ανεπαρκή πληροφόρηση είναι η Ινδονησία και η Νότια Αφρική.\nΗ κυβέρνηση ισχυρίζεται επίσης ότι θα ανταποκριθεί στην δέσμευση που συμφωνήθηκε στο Κανκούν το 2010, για μείωση των εκπομπών κατά 5% το 2020, σε σχέση με τα επίπεδα του 2000. Ωστόσο, οι ειδικοί έχουν ήδη επισημάνει ότι κάτι τέτοιο μπορεί να επιτευχθεί μόνο μέσω «δημιουργικής λογιστικής».\n«Αυτή τη στιγμή είναι πολύ δύσκολο να αξιολογηθεί η πρόοδος, λόγω έλλειψης ενημέρωσης από την κυβέρνηση», δήλωσε η ΜακΓκλέιντ.\nΑκόμα και αν η Αυστραλία εκπληρώσει τις δεσμεύσεις της, μέχρι το 2030 θα παραμένει η τρίτη πιο ρυπογόνος χώρα ανά κάτοικο στην ομάδα G20.\nΕξάλλου, η κυβέρνηση της Αυστραλίας αντιμετωπίζει και άλλες κατηγορίες έλλειψης διαφάνειας, καθώς πρόσφατα αποκαλύφθηκε ότι παρακρατεί σκοπίμως έγγραφα σχετικά με τα αμφιλεγόμενα κέντρα υποδοχής μεταναστών στη χώρα.\nΠροηγούμενο άρθροΦυτά που διψούν για άνθρακα σώζουν από τα χειρότερα\nΕπόμενο άρθροΕίναι επίσημο: Οι γυναίκες έχουν καλύτερη μνήμη από τους άνδρες


gianna-hand art: Ιανουαρίου 2013\nΚουτάκι για φωτογραφίες\nΈνας ακόμη χρόνος έφτασε στο τέλος του. Για μένα αλλά και για τους περισσότερους ήταν μια χρονιά δύσκολη με άγχος και αβεβαιότητα. Εύχομαι και ελπίζω το 2013 να είναι για όλους μας μια χρονιά γεμάτη ζωντάνια, δημιουργικότητα, αλληλεγγύη και προσπάθεια για το καλλίτερο. Ας προσπαθήσουμε και ας ελπίσουμε όλοι σε μια νέα αρχή ένα νέο ξεκίνημα και θα τα… καταφέρουμε.\nΣίγουρα όλοι αυτές τις μέρες βρεθήκαμε οικογενειακά, μαζευτήκαμε στο σπίτι, βρεθήκαμε με φίλους, συμμαθητές, ξεκουραστήκαμε λίγο, γεμίσαμε μπαταρίες και τώρα επιστρέψαμε πίσω στα καθημερινά μας. Και σίγουρα όλοι μας βγάλαμε φωτογραφίες για να θυμόμαστε αυτές τις στιγμές.(Εμείς τραβήξαμε αρκετές.)\nΣκέφτηκα να φτιάξω ένα κουτάκι για να φυλάξω μέσα τις οικογενειακές μας φωτογραφίες από τις μέρες των εορτών.\nΕδώ και καιρό είχα βρει στο υπόγειο του σπιτιού ένα παλιό ασημένιο κουτάκι βρώμικο και λίγο σκουριασμένο, ταλαιπωρημένο από το χρόνο. Στο καπάκι του έχει μια πανέμορφη σκαλιστή παράσταση με καράβια.\n1.Ετοίμασα ένα μείγμα από στάχτη και λεμόνι και με μια παλιά οδοντόβουρτσα το έτριψα καλά-καλά. Αποτέλεσμα; Το κουτάκι άστραψε και έγινε σαν καινούργιο.\n2.Μέτρησα το εσωτερικό του οι διαστάσεις του είναι πλάτος 11,5εκ και ύψος 8,5εκ.\n3.Έκοψα λευκό χαρτί πλάτος 11,5 και μήκος 1,70. (χρησιμοποίησα 20 φωτογραφίες) Στη συνέχεια έκανα τσακίσεις στο χαρτί ανά 8,5εκ.\n4.Εκτύπωσα τις φωτογραφίες μου σε μέγεθος πλάτος 10εκ. και ύψος 7εκ. και τις κόλλησα στο χαρτί εναλλάξ. Το πρώτο φύλλο το κόλλησα στον πάτο του κουτιού και η κατασκευή μου είναι έτοιμη.\nΗ κατασκευή αυτή μπορεί να γίνει με οποιοδήποτε κουτάκι αρκεί να προσαρμόσουμε τις διαστάσεις. Ίσως είναι μια ωραία πρόταση για την γιορτή των ερωτευμένων στις 14 Φεβρουαρίου με φωτογραφίες από την σχέση μας!!!\nΑναρτήθηκε από gianna Christodoulopoulou στις 1:04 π.μ. 10 σχόλια:\nΕτικέτες κουτάκι για φωτογραφίες


Review: F1 2013 | GHz.gr\nΜία από τις σημαντικότερες προσθήκες αποτελεί το F1 Classics mode, χάρη στο οποίο έχετε την ευκαιρία - να προσπαθήσετε - να δαμάσετε τα εκατοντάδες “άγρια” και τουρμπάτα άλογα του παρελθόντος. Αρκεί το “Classics” για να αγοράσετε όμως τον τίτλο ή η Codemasters έχει να πει κάτι παραπάνω; Ας δούμε ποιες αλλαγές φέρνει η καινούρια έκδοση.\nGame modes - Περιεχόμενο\nΤα modes του παιχνιδιού είναι πάνω κάτω τα ίδια με πέρυσι. Στο Grand Prix mode, όπως λέει και ο τίτλος επιλέγουμε έναν αγώνα και τρέχουμε με στόχο την πρώτη θέση.\nΣτο Career mode, έχουμε αρχικά το Young Driver Test για τους αρχάριους, ώστε να μάθουμε τα βασικά του χειρισμού. Σε περίπτωση που έχουμε εγκατεστημένη και την περσινή έκδοση και έχουμε ολοκληρώσει το συγκεκριμένο mode, το παιχνίδι το καταλαβαίνει και το θεωρεί ολοκληρωμένο. Στο Season Challenge έχουμε μια απολαυστική συμπυκνωμένη μορφή μιας season. Δέκα αγώνες των πέντε γύρων ο καθένας, με δυνατές συγκινήσεις για αυτούς που δεν έχουν πολύ χρόνο στη διάθεση τους. Βασικό χαρακτηριστικό είναι το Rival Challenge στο οποίο επιλέγουμε κάποιον αντίπαλο οδηγό σαν rival και προσπαθούμε να τερματίσουμε μπροστά του. Φυσικά υπάρχει και το κυρίως Career Mode, όπου λαμβάνουμε μέρος σε μια πλήρη season , όπως ακριβώς ορίζει το καλεντάρι της Formula 1.\nΤο κεντρικό μενού του παιχνιδιού\nΣτο Proving Grounds mode ξεχωρίζει το Scenario Mode, μια πληρέστερη εκδοχή του περσινού Champions mode. Πρόκειται για συγκεκριμένα instant action σενάρια, περίπου δεκάλεπτης διάρκειας, τα οποία πρέπει να φέρουμε εις πέρας σε διαφορετικα επίπεδα δυσκολίας. Το Proving Grounds ολοκληρώνεται με τα αναμενόμενα Time Trial και Time Attack.\nΚαι φτάνουμε στην κυριότερη αλλαγή όσον αφορά το περιεχόμενο της καινούριας έκδοσης, την εισαγωγή του F1 Classics mode. Εκεί έχουμε την ευκαιρία να πάρουμε την θέση γνωστών οδηγών παρελθόντος (από τους παλαιότερους όπως οι Alain Prost και Emerson Fittipaldi, μέχρι και πιο πρόσφατους όπως ο Mika Hakkinen και David Coulthard) και να οδηγήσουμε ιστορικά αυτοκίνητα των δεκαετιών ’80 και ’90 σε τέσσερις επιπλέον πίστες (Perez, Brands Hatch, Estoril και Imola).\nΠίσω από το τιμόνι της Lotus 98T του 1986. Παρατηρήστε το κιτρινωπό "φίλτρο"\nΕδώ οι Codemasters καταφέρνουν να βάλουν μια απολαυστική retro πινελιά (κυρίως για τους μεγαλύτερους σε ηλικία) και να στείλουν τα επίπεδα νοσταλγίας στα κόκκινα. Να παρατηρήσουμε όμως οτι – κάκιστα - η απλή έκδοση του παιχνιδιού δεν περιλαμβάνει όλο το retro υλικό. Όποιος θέλει να το απολαύσει ολόκληρο θα πρέπει να αγοράσει την Classic Edition - που είναι βεβαίως ακριβότερη - ή να κατεβάσει στην συνέχεια τα δύο DLC που κυκλοφόρησαν (1990s pack και Classic Track spack). Σημεία των καιρών...\nGame modes - ΠεριεχόμενοΤεχνικός τομέαςGameplay - ΧειρισμόςΕπίλογος - Συμπέρασμα\nΤο'σκισες μεγάλε! Ανυπομονώ\nΑνυπομονώ να το δοκιμάσω με το τιμόνι...\nΩραίο review, όπως πάντα!\nΑσε, έχω καταστραφεί - Πολύ\nΑσε, έχω καταστραφεί - Πολύ εθιστικό ειδικά με το τιμόνι...\nΗ πλάκα είναι πως πάνω που ανεφερα καλά λόγια για τους Codemasters (για την έλλειψη bugs φέτος σε σχέση με το περσινό φιάσκο), έσκασε μύτη το bug με τους χρόνους και τα fps. Χαχαχα...\nΕπιμένω να πάμε κόντρα τότε\nΕπιμένω να πάμε κόντρα τότε multi, εγώ με το δικό μου PC και εσύ με το μπουρούχι σου\nΜόνο έτσι μπορεις να\nΜόνο έτσι μπορεις να ελπίζεις...\nF1 Wars: Καμένοι Strikes\nF1 Wars: Καμένοι Strike Back\nΥΓ: Μονο του 2011 ειχα παιξει, αλλα ηταν δυσκολο. Αν εβγαζες τις υποβοηθειες (ABS κλπ) πρεπει να το ειχες λιωσει για να βγαλεις γυρο (τελευταιος )\nΤελευταία τροποποίηση από z3et — Παρ, 18/10/2013 - 14:32.


Η Φραντζέσκα Μελά σχολιάζει την επιστροφή του "Big Brother" - "Απογοητεύτηκα λίγο…" - Sportlive.gr\nΗ Φραντζέσκα Μελά σχολιάζει την επιστροφή του “Big Brother” – “Απογοητεύτηκα λίγο…”\nΤη Φραντζέσκα Μελά τη γνωρίσαμε μέσα από τη συμμετοχή της στο «Big Brother 2». Το τότε 22χρονο κορίτσι είχε αγαπηθεί από το τηλεοπτικό κοινό και με την έξοδο της από το παιχνίδι ήταν κάτι που το κατάλαβε πολύ γρήγορα. Δεκαοχτώ χρόνια μετά τη συμμετοχή της στο ριάλιτι, η Φραντζέσκα Μελά μίλησε στο κυπριακό Beautiful People για την επιστροφή του «Μεγάλου Αδελφού», την τότε συμμετοχή της, αλλά και τη ζωή της σήμερα.\nΔεκαοχτώ ολόκληρα χρόνια πέρασαν μετά το «Big Brother 2» όπου και συμμετείχες. Τι μνήμες σού ξύπνησε η επιστροφή του παιχνιδιού;\nΠερίμενα πώς και πώς να ξεκινήσει το παιχνίδι και να το παρακολουθήσω. Είχα μεγάλη αγωνία! Ξύπνησαν πάρα πολλές μνήμες και συναισθήματα του παρελθόντος πολύ όμορφα. Ένιωσα σαν να ξανάμπαινα στο παιχνίδι, θυμήθηκα τους συμπαίκτες μου, τις όμορφες στιγμές που περάσαμε, τις αγωνίες, τις χαρές, τις στεναχώριες. Έκανα μεγάλο flashback.\nΘα το παρακολουθείς ή δεν θα είναι στις προτεραιότητές σου;\nΠαρακολούθησα την πρεμιέρα μέχρι τη μέση, αλλά και το δεύτερο επεισόδιο. Απογοητεύτηκα λίγο. Βέβαια είναι η αρχή και θα δούμε στην πορεία πώς θα εξελιχθεί.\nΠώς σου φάνηκε η επιλογή των παικτών;\nΗ επιλογή των παικτών δεν έγινε τυχαία όπως και τότε. Επιλέχθηκαν αντίθετοι και αντιφατικοί χαρακτήρες με σκοπό να προκληθούν εντάσεις και σχόλια, με αποτέλεσμα την τηλεθέαση. Δεν υπάρχει σύγκριση με τότε, αλλά δικαιολογημένα γιατί η κοινωνία μας μετά από μία εικοσαετία άλλαξε και γενικά σκλήρυνε, ενώ έσπασαν και πολλά ταμπού. Εμείς τότε ήμασταν πιο αγνοί στις συμπεριφορές μας χωρίς να προσπαθεί κάποιος να δημιουργήσει εντυπώσεις, αν και η φύση του παιχνιδιού είναι ανταγωνιστική. Λειτουργούσαμε περισσότερο σαν ομάδα, σαν οικογένεια. Στεναχωριόμασταν όταν προτείναμε κάποιον για να αποχωρήσει και τα θέματα που συζητήσαμε και οι χαρακτήρες ήταν πιο ταυτόσημοι με το μεγαλύτερο μέρος των τηλεθεατών.\nΑλήθεια, μετάνιωσες που πήρες μέρος στη δεύτερη σεζόν του «Big Brother»;\nΚαθόλου! Γενικά δεν μετανιώνω για τις επιλογές που κάνω. Ήταν μία εμπειρία που θα τη θυμάμαι για πάντα και μου έμαθε πολλά. Βρέθηκα εκεί τυχαία και τόσο γρήγορα, δεν μπήκα ούτε για το έπαθλο ούτε για τη δημοσιότητα. Το είδα σαν μία εμπειρία που συμβαίνει μία φορά στη ζωή σου και λόγω της φύσης του χαρακτήρα μου μού αρέσει να δοκιμάζω νέες εμπειρίες. Ήταν και η νεανική μου αφέλεια και ήθελα να το ζήσω.\nΠήρες μέρος στη δεύτερη σεζόν του παιχνιδιού που ήταν εξίσου πετυχημένη όσο η πρώτη. Ήταν διαχειρίσιμη η τόσο μεγάλη αναγνωρισιμότητα;\nΗ αναγνωρισιμότητα που προσέφερε εκείνη την εποχή το παιχνίδι ήταν τρομακτικά μεγάλη και ήταν δύσκολο να τη διαχειριστείς. Δεν μπορούσα να βγω στον δρόμο ούτε εγώ ούτε η οικογένειά μου. Με την καλή έννοια το λέω. Η αγάπη του κόσμου ήταν και ακόμα είναι συγκινητική. Άνθρωποι της τηλεόρασης ή του θεάματος που θαύμαζα με ήξεραν, με έκαναν παρέα, ενώ ήμουν ένα κορίτσι από την Κύπρο που μέχρι χθες δεν ήξερε κανείς.\nΣου άνοιξε πόρτες η συμμετοχή σου στο ριάλιτι;\nΕίχα πάρα πολλές επαγγελματικές ευκαιρίες μετά το παιχνίδι. Μη ξεχνάμε ότι τότε δεν υπήρχε η οικονομική κρίση που υπάρχει τώρα. Ασχολήθηκα με την τηλεπαρουσίαση, με το τραγούδι, έκανα φωτογραφίσεις, διαφημίσεις, παρουσιάσεις κ.τ.λ. Πολλά πράγματα δεν τα εκμεταλλεύτηκα σωστά λόγω της νεανικής μου αφέλειας και ίσως όχι με την απαιτούμενη σοβαρότητα. Γενικά, όμως, είμαι ευγνώμων για όσα ήρθαν στη ζωή μου.\nΠώς είναι η ζωή σου σήμερα;\nΣήμερα είμαι μία ευτυχισμένη μαμά της 21χρονης Ντανιέλας και του 11χρονου Αλέξανδρου, και γιαγιά του εγγονού μου, Μιχάλη, που είναι δυόμισι χρόνων. Η καθημερινότητά μου είναι η όμορφη και συνάμα πολύ κουραστική ρουτίνα μιας μαμάς. Το απολαμβάνω, όμως.\nΕίσαι μία εντυπωσιακή 40χρονη γιαγιά πλέον. Πώς είναι το συναίσθημα;\nΕίμαι μία 40άρα τρελογιαγιά που ρουφάω το κάθε δευτερόλεπτο με τα παιδιά και το εγγονάκι μου. Δεν νιώθω γιαγιά, αλλά μαμά. Είναι παιδί μου εξίσου και ο εγγονός μου. Δεν είμαι η κλασική γιαγιά των παραμυθιών, δεν μαγειρεύω τα γιαγιαδίστικα φαγητά και δεν πλέκω. Είμαι η γιαγιά που θέλει να είναι όμορφη και περιποιημένη, που κάνει go karts με τα παιδιά και τον εγγονό, πάει στο γήπεδο και τους μαθαίνει πώς θα παίζουν στις λάσπες και πώς να σκαρφαλώνουν στα δέντρα.\nΚωνσταντίνα Κομμάτα: Η φωτογραφία με φουσκωμένη κοιλίτσα λίγες ημέρες πριν...\nSportlive.gr - May 17, 2021\nEurovision 2021: Αυξάνονται τα κρούσματα κορονοϊού – Θετικό στον ιό...\nΠρίγκιπας Χάρι – Μέγκαν Μαρκλ: Η “ρατσιστική” συμφωνία που προκάλεσε...\nΈρρικα Πρεζεράκου: Μπήκε για πρώτη φορά σε φουσκωτό μετά το...\nPaparazzi! Άννα Πρέλεβιτς – Νικήτας Νομικός: Νέα κοινή εμφάνιση για...\nΠατέρας για δεύτερη φορά ο Θανάσης Πατριαρχέας – Γέννησε η...\nΜαριέττα Χρουσαλά: Θα αναλάβει τη θέση της Βίκυς Καγιά στο...\nΧριστίνα Μπόμπα- Σάκης Τανιμανίδης: Το πρώτο ταξίδι του ζευγαριού μετά...\nΝάνσυ Ζαμπέτογλου: Ο γάμος με τον Νάσο Γαλακτερό, το δεύτερο...\nΚατέθεσε έφεση ο Ολυμπιακός για το παιχνίδι με...\nNBA: Με τρομερό Κάρι οι Γουόριορς, 113-101 τους...\nΤάνκοβιτς: «Ικανοποιημένος από την πρώτη μου σεζόν στην...\nΈμεινε στο μηδέν με τη Μαριτίμο και έμπλεξε...\nΟι δηλώσεις του Πιόλι μετά τη χοντρή γκέλα...\n7 ασκήσεις ενδυνάμωσης κορμού που μπορείς να κάνεις...\nSUPER LEAGUE 111169